||śrī||

# śrī-caṇḍikā-dhyānam

oṁ bandhūka-kusumābhāsāṁ pañca-muṇḍādhivāsinīm |

sphurac-candra-kalā-ratna-mukuṭāṁ muṇḍa-mālinīm ||

tri-netrāṁ rakta-vasanāṁ pīnonnata-ghaṭa-stanīm |

pustakaṁ cākṣa-mālāṁ ca varaṁ cābhayakaṁ kramāt ||

dadhatīṁ saṁsmaren nityam uttarāmnāyam ānitām |

athavā—

yā caṇḍī madhu-kaiṭabhādi-daitya-dalanī yā māhiṣonmūlinī

yā dhūmrekṣaṇa-caṇḍa-muṇḍa-mathanī yā rakta-bījāśanī |

śaktiḥ śumbha-niśumbha-daitya-dalanī yā siddhi-dātrī parā

sā devī nava-koṭi-mūrti-sahitā māṁ pātu viśveśvarī ||

-o)0(o-

# atha argalā-stotram

oṁ namaś caṇḍikāyai

mārkaṇḍeya uvāca—

oṁ jaya tvaṁ devi cāmuṇḍe jaya bhū-tāpa-hāriṇi |

jaya sarva-gate devi kāla-rātri namo’stu te ||1||

jayantī maṅgalā kālī bhadrakālī kapālinī |

durgā śivā kṣamā dhātrī svāhā svadhā namo’stu te ||2||

madhu-kaiṭabha-vidhvaṁsi vidhātṛ-varade namaḥ |

rūpaṁ dehi jayaṁ dehi yaśo dehi dviṣo jahi ||3||

mahiṣāsura-nirṇāśi bhaktānāṁ sukhade namaḥ |

rūpaṁ dehi jayaṁ dehi yaśo dehi dviṣo jahi ||4||

dhūmra-netra-vadhe devi dharmakāmārthadāyini |

rūpaṁ dehi jayaṁ dehi yaśo dehi dviṣo jahi ||5||

raktabīja-vadhe devi caṇḍa-muṇḍa-vināśini |

rūpaṁ dehi jayaṁ dehi yaśo dehi dviṣo jahi ||6||

niśumbha-śumbha-nirṇāśi trailokya-śubhade namaḥ |

rūpaṁ dehi jayaṁ dehi yaśo dehi dviṣo jahi ||7||

vanditāṅghri-yuge devi sarva-saubhāgya-dāyini |

rūpaṁ dehi jayaṁ dehi yaśo dehi dviṣo jahi ||8||

acintya-rūpa-carite sarva-śatru-vināśini |

rūpaṁ dehi jayaṁ dehi yaśo dehi dviṣo jahi ||9||

natebhyaḥ sarvadā bhaktyā cāparṇe duritāpahe |

rūpaṁ dehi jayaṁ dehi yaśo dehi dviṣo jahi ||10||

stuvadbhyo bhakti-pūrvaṁ tvāṁ caṇḍike vyādhi-nāśini |

rūpaṁ dehi jayaṁ dehi yaśo dehi dviṣo jahi ||11||

caṇḍike satataṁ yuddhe jayanti pāpa-nāśini |

rūpaṁ dehi jayaṁ dehi yaśo dehi dviṣo jahi ||12||

dehi saubhāgyam ārogyaṁ dehi devi paraṁ sukham |

rūpaṁ dehi jayaṁ dehi yaśo dehi dviṣo jahi ||13||

vidhehi devi kalyāṇaṁ vidhehi vipulāṁ śriyam |

rūpaṁ dehi jayaṁ dehi yaśo dehi dviṣo jahi ||14||

vidhehi dviṣatāṁ nāśaṁ vidhehi balam uccakaiḥ |

rūpaṁ dehi jayaṁ dehi yaśo dehi dviṣo jahi ||15||

surāsura-śiro-ratna-nighṛṣṭa-caraṇe’mbike |

rūpaṁ dehi jayaṁ dehi yaśo dehi dviṣo jahi ||16||

vidyāvantaṁ yaśasvantaṁ lakṣmīvantaṁ ca māṁ kuru |

rūpaṁ dehi jayaṁ dehi yaśo dehi dviṣo jahi ||17||

devi pracaṇḍa-dor-daṇḍa-daitya-darpa-niṣūdini |

rūpaṁ dehi jayaṁ dehi yaśo dehi dviṣo jahi ||18||

pracaṇḍa-daitya-darpa-ghne caṇḍike praṇatāya me |

rūpaṁ dehi jayaṁ dehi yaśo dehi dviṣo jahi ||19||

catur-bhuje catur-vaktra-saṁsute parameśvari |

rūpaṁ dehi jayaṁ dehi yaśo dehi dviṣo jahi ||20||

kṛṣṇena saṁstute devi śaśvad-bhaktyā sadāmbike |

rūpaṁ dehi jayaṁ dehi yaśo dehi dviṣo jahi ||21||

himācala-sutānātha-saṁstute parameśvari |

rūpaṁ dehi jayaṁ dehi yaśo dehi dviṣo jahi ||22||

indrāṇī-pati-sad-bhāva-pūjite parameśvari |

rūpaṁ dehi jayaṁ dehi yaśo dehi dviṣo jahi ||23||

devi bhakta-janoddāma-dattānandodaye’mbike |

rūpaṁ dehi jayaṁ dehi yaśo dehi dviṣo jahi ||24||

bhāryāṁ manoramāṁ dehi manovṛttānusāriṇīm |

rūpaṁ dehi jayaṁ dehi yaśo dehi dviṣo jahi ||25||

tāriṇi durga-saṁsāra-sāgarasyācalodbhave |

rūpaṁ dehi jayaṁ dehi yaśo dehi dviṣo jahi ||26||

idaṁ stotraṁ paṭhitvā tu mahā-stotraṁ paṭhen naraḥ |

saptaśatīṁ samārādhya varam āpnoti durlabham ||27||

|| iti śrī-mārkaṇḍeya-purāṇe argalā-stotraṁ samāptam ||

-o)0(o-

# || atha kīlaka-stotram ||

oṁ namaś caṇḍikāyai

mārkaṇḍeya uvāca—

oṁ viśuddha-jñāna-dehāya trivedī-divya-cakṣuṣe |

śreyaḥ-prāpti-nimittāya namaḥ somārdha-dhāriṇe ||1||

sarvam etad vijānīyān mantrāṇām api kīlakam |

so’pi kṣemam avāpnoti satataṁ japya-tat-paraḥ ||2||

siddhyanty uccāṭanādīni karmāṇi sakalāny api |

etena stuvatāṁ devīṁ stotra-vṛndena bhaktitaḥ ||3||

na mantro nauṣadhaṁ tasya na kiñcid api vidyate |

vinā japyena siddhyet tu sarvam uccāṭanādikam ||4||

samagrāṇy api setsyanti loka-śaṅkām imāṁ haraḥ |

kṛtvā nimantrayāmāsa sarvam evam idaṁ śubham ||5||

stotraṁ vai caṇḍikāyās tu tac ca guhyaṁ cakāra saḥ |

sam āpnoti sa puṇyena tāṁ yathāvan nimantraṇām ||6||

so’pi kṣemam avāpnoti sarvam eva na saṁśayaḥ |

kṛṣṇāyāṁ vā caturdaśyām aṣṭamyāṁ vā samāhitaḥ ||7||

dadāti pratigṛhṇāti nānyathaiṣā prasīdati |

itthaṁ rūpeṇa kīlena mahā-devena kīlitam ||8||

yo niṣkīlāṁ vidhāyaināṁ caṇḍīṁ japati nityaśaḥ |

sa siddhaḥ sa gaṇaḥ so’tha gandharvo jāyate dhruvam ||9||

na caivāpāṭavaṁ tasya bhayaṁ kvāpi na jāyate |

nāpamṛtyu-vaśaṁ yāti mṛte ca mokṣam āpnuyāt ||10||

jñātvā prārabhya kurvīta hy akurvāṇo vinaśyati |

tato jñātvaiva sampūrṇam idaṁ prārabhyate budhaiḥ ||11||

saubhāgyādi ca yat kiñcid dṛśyate lalanā-jane |

tat sarvaṁ tat-prasādena tena japyam idam śubham ||12||

śanais tu japyamāne’smin stotre sampattir uccakaiḥ |

bhavaty eva samagrāpi tataḥ prārabhyam eva tat ||13||

aiśvaryaṁ tat-prasādena saubhāgyārogyam eva ca |

śatru-hāniḥ paro mokṣaḥ stūyate sā na kiṁ janaiḥ ||14||

caṇḍikāṁ hṛdayenāpi yaḥ smaret satataṁ naraḥ |

hṛdyaṁ kāmam avāpnoti hṛdi devī sadā vaset ||15||

agrato’muṁ mahādeva-kṛtaṁ kīlaka-vāraṇam |

niṣkīlaṁ ca tathā kṛtvā paṭhitavyaṁ samāhitaiḥ ||16||

|| iti śrī-bhagavatyāḥ kīlaka-stotraṁ samāptam ||

-o)0(o-

# || atha devī-kavacam ||

oṁ namaś caṇḍikāyai

mārkaṇḍeya uvāca—

oṁ yad guhyaṁ paramaṁ loke sarva-rakṣākaraṁ nṛṇām |

yanna kasyacidākhyātaṁ tan me brūhi pitāmaha ||1||

brahmovāca |

asti guhyatamaṁ vipra sarva-bhūtopakārakam |

devyās tu kavacaṁ puṇyaṁ tac chṛṇuṣva mahā-mune ||2||

prathamaṁ śaila-putrīti dvitīyaṁ brahmacāriṇī |

tṛtīyaṁ candra-ghaṇṭeti kūṣmāṇḍeti caturthakam ||3||

pañcamaṁ skanda-māteti ṣaṣṭhaṁ kātyāyanī tathā |

saptamaṁ kālarātriś ca mahā-gaurīti cāṣṭamam ||4||

navamaṁ siddhi-dātrī ca nava-durgāḥ prakīrtitāḥ |

uktāny etāni nāmāni brahmaṇaiva mahātmanā ||5||

agninā dahyamānās tu śatru-madhya-gatā raṇe |

viṣame durgame caiva bhayārtāḥ śaraṇaṁ gatāḥ ||6|

na teṣāṁ jāyate kiñcid aśubhaṁ raṇasaṅkaṭe |

āpadaṁ na ca paśyanti śoka-duḥkha-bhayaṅkarīm ||7||

yais tu bhaktyā smṛtā nityaṁ teṣāṁ vṛddhiḥ prajāyate |

ye tvāṁ smaranti deveśi rakṣasi tānna saṁśayaḥ ||8||

preta-saṁsthā tu cāmuṇḍā vārāhī mahiṣāsanā |

aindrī gaja-samārūḍhā vaiṣṇavī garuḍāsanā ||9||

nārasiṁhī mahā-vīryā śiva-dūtī mahā-balā |

māheśvarī vṛṣārūḍhā kaumārī śikhi-vāhanā ||10||

lakṣmīḥ padmāsanā devī padma-hastā hari-priyā |

śveta-rūpa-dharā devī īśvarī vṛṣa-vāhanā ||11||

brāhmī haṁsam ārūḍhā sarvābharaṇa-bhūṣitā |

ity etā mātaraḥ sarvāḥ sarva-yoga-samanvitāḥ ||12||

nānābharaṇa-śobhāḍhyā nānā-ratnopaśobhitāḥ |

śraiṣṭhaiś ca mauktikaiḥ sarvā divya-hāra-pralambibhiḥ ||13||

indranīlair mahā-nīlaiḥ padmarāgaiḥ suśobhanaiḥ |

dṛśyante ratham ārūḍhā devyaḥ krodha-samākulāḥ ||14||

śaṅkhaṁ cakraṁ gadāṁ śaktiṁ halaṁ ca musalāyudham |

kheṭakaṁ tomaraṁ caiva paraśuṁ pāśam eva ca ||15||

kuntāyudhaṁ triśūlaṁ ca śārṅgam āyudham uttamam |

daityānāṁ deha-nāśāya bhaktānām abhayāya ca ||16||

dhārayanty āyudhānītthaṁ devānāṁ ca hitāya vai |

namas te’stu mahā-raudre mahā-ghora-parākrame ||17||

mahā-bale mahotsāhe mahā-bhaya-vināśini |

trāhi māṁ devi duṣprekṣye śatrūṇāṁ bhaya-vardhini ||18||

prācyāṁ rakṣatu mām aindrī āgneyyām agni-devatā |

dakṣiṇe’vatu vārāhī nairṛtyāṁ khaḍga-dhāriṇī ||19||

pratīcyāṁ vāruṇī rakṣed vāyavyāṁ mṛga-vāhinī |

udīcyāṁ pātu kauberī īśānyāṁ śūla-dhāriṇī ||20||

ūrdhvaṁ brahmāṇī me rakṣed adhastād vaiṣṇavī tathā |

evaṁ daśa diśo rakṣec cāmuṇḍā śava-vāhanā ||21||

jayā mām agrataḥ pātu vijayā pātu pṛṣṭhataḥ |

ajitā vāma-pārśve tu dakṣiṇe cāparājitā ||22||

śikhāṁ me dyotinī rakṣed umā mūrdhni vyavasthitā |

mālādharī lalāṭe ca bhruvau rakṣed yaśasvinī ||23||

netrayoś citra-netrā ca yama-ghaṇṭā tu pārśvake |

tri-netrā ca tri-śūlena bhruvor madhye ca caṇḍikā ||24||

śaṅkhinī cakṣuṣor madhye śrotrayor dvāra-vāsinī |

kapolau kālikā rakṣet karṇa-mūle tu śaṅkarī ||25||

nāsikāyāṁ sugandhā ca uttaroṣṭe ca carcikā |

adhare cāmṛtābālā jihvāyāṁ ca sarasvatī ||26||

dantān rakṣatu kaumārī kaṇṭha-deśe tu caṇḍikā |

ghaṇṭikāṁ citra-ghaṇṭā ca mahā-māyā ca tāluke ||27||

kāmākṣī cibukaṁ rakṣed vācaṁ me sarva-maṅgalā |

grīvāyāṁ bhadrakālī ca pṛṣṭha-vaṁśe dhanurdharī ||28||

nīlagrīvā bahiḥ kaṇṭhe nalikāṁ nalakūbarī |

skandhayoḥ khaḍginī rakṣed bāhū me vajra-dhāriṇī ||29||

hastayor daṇḍinī rakṣed ambikā cāṅgulīṣu ca |

nakhāñ chūleśvarī rakṣet kukṣau rakṣen nareśvarī ||30||

stanau rakṣen mahā-devī manaḥśoka-vināśinī |

hṛdaye lalitā devī udare śūla-dhāriṇī ||31||

nābhau ca kāminī rakṣed guhyaṁ guhyeśvarī tathā |

meḍhraṁ rakṣatu durgandhā pāyuṁ me guhya-vāhinī ||32||

kaṭyāṁ bhagavatī rakṣed ūrū me megha-vāhanā |

jaṅghe mahā-balā rakṣet jānū mādhava-nāyikā ||33||

gulphayor nārasiṁhī ca pāda-pṛṣṭhe tu kauśikī |

pādāṅgulīḥ śrīdharī ca talaṁ pātāla-vāsinī ||34||

nakhān daṁṣṭra-karālī ca keśāṁś caivordhva-keśinī |

roma-kūpeṣu kaumārī tvacaṁ yogīśvarī tathā ||35||

raktamac cāvasāmāṁsāny asthi-medāṁsi pārvatī |

antrāṇi kāla-rātriś ca pittaṁ ca mukuṭeśvarī ||36||

padmāvatī padma-kośe kaphe cūḍāmaṇis tathā |

jvālā-mukhī nakha-jvālām abhedyā sarva-sandhiṣu ||37||

śukraṁ brahmāṇī me rakṣec chāyāṁ chatreśvarī tathā |

ahaṅkāraṁ mano buddhiṁ rakṣen me dharma-dhāriṇī ||38||

prāṇāpānau tathā vyānam udānaṁ ca samānakam |

vajra-hastā ca me rakṣet prāṇān kalyāṇa-śobhanā ||39||

rase rūpe ca gandhe ca śabde sparśe ca yoginī |

sattvaṁ rajas tamaś caiva rakṣen nārāyaṇī sadā ||40||

āyū rakṣatu vārāhī dharmaṁ rakṣatu pārvatī |

yaśaḥ kīrtiṁ ca lakṣmīṁ ca sadā rakṣatu vaiṣṇavī ||41||

gotram indrāṇī me rakṣet paśūn rakṣec ca caṇḍikā |

putrān rakṣen mahā-lakṣmīr bhāryāṁ rakṣatu bhairavī ||42||

dhaneśvarī dhanaṁ rakṣet kaumārī kanyakāṁ tathā |

panthānaṁ supathā rakṣen mārgaṁ kṣemaṅkarī tathā ||43||

rāja-dvāre mahā-lakṣmīr vijayā satataṁ sthitā |

rakṣāhīnaṁ tu yat sthānaṁ varjitaṁ kavacena tu ||44||

tat sarvaṁ rakṣa me devi jayantī pāpa-nāśinī |

sarva-rakṣā-karaṁ puṇyaṁ kavacaṁ sarvadā japet ||45||

idaṁ rahasyaṁ viprarṣe bhaktyā tava mayoditam ||

pādam ekaṁ na gacchet tu yadīcchec chubham ātmanaḥ ||46||

kavacenāvṛto nityaṁ yatra yatraiva gacchati |

tatra tatrārtha-lābhaś ca vijayaḥ sārvakālikaḥ ||47||

yaṁ yaṁ cintayate kāmaṁ taṁ taṁ prāpnoti niścitam |

paramaiśvaryam atulaṁ prāpsyate bhūtale pumān ||48||

nirbhayo jāyate martyaḥ saṅgrāmeṣv aparājitaḥ |

trailokye tu bhavet pūjyaḥ kavacenāvṛtaḥ pumān ||49||

idaṁ tu devyāḥ kavacaṁ devānām api durlabham |

yaḥ paṭhet prayato nityaṁ trisandhyaṁ śraddhayānvitaḥ ||50||

devī-kalā bhavet tasya trailokye cāparājitaḥ |

jīved varṣa-śataṁ sāgram apamṛtyu-vivarjitaḥ ||51||

naśyanti vyādhayaḥ sarve lūtā-visphoṭakādayaḥ |

sthāvaraṁ jaṅgamaṁ caiva kṛtrimaṁ caiva yad viṣam ||52||

abhicārāṇi sarvāṇi mantra-yantrāṇi bhū-tale |

bhū-carāḥ khe-carāś caiva kulajāś caupadeśikāḥ ||53||

sahajā kulajā mālā ḍākinī śākinī tathā |

antarikṣa-carā ghorā ḍākinyaś ca mahā-ravāḥ ||54||

gṛha-bhūta-piśācāś ca yakṣa-gandharva-rākṣasāḥ |

brahma-rākṣasa-vetālāḥ kūṣmāṇḍā bhairavādayaḥ ||55||

naśyanti darśanāt tasya kavacenāvṛto hi yaḥ |

mānonnatir bhaved rājñās tejo-vṛddhiḥ parā bhavet ||56||

yaśo-vṛddhir bhavet puṁsāṁ kīrti-vṛddhiś ca jāyate |

tasmāt japet sadā bhaktaḥ kavacaṁ kāmadaṁ mune ||57||

japet sapta-śatīṁ caṇḍīṁ kṛtvā tu kavacaṁ purā |

nirvighnena bhavet siddhiś caṇḍī-japa-samudbhavā ||58||

yāvad bhū-maṇḍalaṁ dhatte sa-śaila-vana-kānanam |

tāvat tiṣṭhati medinyāṁ santatiḥ putra-pautrikī ||59||

dehānte paramaṁ sthānaṁ surair api sudurlabham |

prāpnoti puruṣo nityaṁ mahā-māyā-prasādataḥ ||60||

tatra gacchati gatvāsau punaś cāgamanaṁ nahi |

labhate paramaṁ sthānaṁ śivena samatāṁ vrajet ||61||

iti śrī-mārkaṇḍeya-purāṇe hari-hara-brahma-viracitaṁ

devī-kavacaṁ samāptam

||

-o)0(o-

## mahā-kālī-dhyānam

oṁ khaḍgaṁ cakra-gadeṣu-cāpa-paridhān śūlaṁ bhuśuṇḍīṁ śiraḥ

śaṅkhaṁ sandadhatīṁ karais tri-nayanāṁ sarvāṅga-bhūṣāvṛtām |

yāṁ hantuṁ madhu-kaiṭabhau jalaja-bhūs tuṣṭāva supte harau

nīlāśma-dyutim āsya-pāda-daśakāṁ seve mahā-kālikām ||

-o)0(o-

oṁ namaś caṇḍikāyai

oṁ aiṁ

### || atha prathamaṁ caritram ||

mārkaṇḍeya uvāca—

sāvarṇiḥ sūrya-tanayo yo manuḥ kathyate’ṣṭamaḥ |

niśāmaya tad-utpattiṁ vistarād gadato mama ||1||

mahā-māyānubhāvena yathā manvantarādhipaḥ |

sa babhūva mahā-bhāgaḥ sāvarṇis tanayo raveḥ ||2||

svārociṣe’ntare pūrvaṁ caitra-vaṁśa-samudbhavaḥ |

suratho nāma rājābhūt samaste kṣiti-maṇḍale ||3||

tasya pālayataḥ samyak prajāḥ putrān ivaurasān |

babhūvuḥ śatravo bhūpāḥ kolā-vidhvaṁsinas tadā ||4||

tasya tair abhavad yuddham ati-prabala-daṇḍinaḥ |

nyūnair api sa tair yuddhe kolā-vidhvaṁsibhir jitaḥ ||5||

tataḥ sva-puram āyāto nija-deśādhipo’bhavat |

ākrāntaḥ sa mahā-bhāgas tais tadā prabalāribhiḥ ||6||

amātyair balibhir duṣṭair durbalasya durātmabhiḥ |

kośo balaṁ cāpahṛtaṁ tatrāpi sva-pure tataḥ ||7||

tato mṛgayā-vyājena hṛta-svāmyaḥ sa bhūpatiḥ |

ekākī hayam āruhya jagāma gahanaṁ vanam ||8||

sa tatrāśramam adrākṣīd dvija-varyasya medhasaḥ |

praśāntaḥ śvāpadākīrṇaṁ muni-śiṣyopaśobhitam ||9||

tasthau kañcit sa kālaṁ ca muninā tena sat-kṛtaḥ |

itaś cetaś ca vicaraṁs tasmin muni-varāśrame ||10||

so’cintayat tadā tatra mamatvākṛṣṭa-mānasaḥ |

mat-pūrvaiḥ pālitaṁ pūrvaṁ mayā hīnaṁ puraṁ hi tat ||11||

mad-dhṛtais tair asad-vṛttair dharmataḥ parirakṣitam |

na jāne sa pradhāno me śūro hastī sadā madaḥ ||12||

mama vairi-vaśaṁ yātaḥ kān bhogān upalapsyate |

ye mamānugatā nityaṁ prasāda-dhana-bhojanaiḥ ||13||

anuvṛttiṁ dhruvaṁ te’dya kurvanty anya-mahī-bhṛtām |

asamyag-vyaya-śīlais taiḥ kurvadbhiḥ satataṁ vyayam ||14||

sañcitaḥ so’tiduḥkhena kṣayaṁ kośo gamiṣyati |

etac cānyac ca satataṁ cintayāmāsa pārthivaḥ ||15||

tatra viprāśramābhyāso vaiśyam ekaṁ dadarśa saḥ |

sa pṛṣṭas tena kas tvaṁ bho hetuś cāgamane’tra kaḥ ||16||

sa-śoka iva kasmāt tvaṁ durmanā iva lakṣyase |

ity ākarṇya vacas tasya bhūpateḥ praṇayoditam ||17||

pratyuvāca sa taṁ vaiśyaḥ praśrayāvanato nṛpam ||18||

vaiśya uvāca—

samādhir nāma vaiśyo’ham utpanno dhanināṁ kule |

putra-dārair nirastaś ca dhana-lobhād asādhubhiḥ ||19||

vihīnaś ca dhanair dāraiḥ putrair ādāya me dhanam |

vanam abhyāgato duḥkhī nirastaś cāpta-bandhubhiḥ ||20||

so’haṁ na vedmi putrāṇāṁ kuśalākuśalātmikām |

pravṛttiṁ svajanānāṁ ca dārāṇāṁ cātra saṁsthitaḥ ||21||

kiṁ nu teṣāṁ gṛhe kṣemam akṣemaṁ kiṁ nu sāmpratam |

kathaṁ te kiṁ nu sad-vṛttā durvṛtāḥ kiṁ nu me sutāḥ ||22||

rājovāca—

yair nirasto bhavān lubdhaiḥ putra-dārādibhir dhanaiḥ |

teṣu kiṁ bhavataḥ sneham anubadhnāti mānasam ||23||

vaiśya uvāca—

evam etad yathā prāha bhavān asmad-gataṁ vacaḥ |

kiṁ karomi na badhnāti mama niṣṭhuratāṁ manaḥ ||24||

yaiḥ santyajya pitṛ-snehaṁ dhana-lubdhair nirākṛtaḥ |

patiḥ svajana-hārdaṁ ca hārditeṣv eva me manaḥ ||25||

kim etan nābhijānāmi jānann api mahā-mate |

yat prema-pravaṇaṁ cittaṁ viguṇeṣv api bandhuṣu ||26||

teṣāṁ kṛte me niḥśvāso daurmanasyaṁ ca jāyate |

karomi kiṁ yan na manas teṣv aprītiṣu niṣṭhuram ||27||

mārkaṇḍeya uvāca—

tatas tau sahitau vipra taṁ muniṁ samupasthitau |

samādhir nāma vaiśyo’sau sa ca pārthiva-sattamaḥ ||28||

kṛtvā tu tau yathā-nyāyaṁ yathārhaṁ tena saṁvidam |

upaviṣṭau kathāḥ kāścic cakratur vaiśya-pārthivau ||29||

rājovāca—

bhagavaṁs tvām ahaṁ praṣṭum icchāmy ekaṁ vadasva tat |

duḥkhāya yan me manasaḥ sva-cittāyattatāṁ vinā ||31||

mamatvaṁ gata-rājyasya rājyāṅgeṣv akhileṣv api |

jānato’pi yathājñasya kim etan muni-sattama ||32||

ayaṁ ca nikṛtaḥ putrair dārair bhṛtyais tathojjhitaḥ |

svajanena ca santyaktas teṣu hārdī tathāpy ati ||33||

evam eṣa tathāhaṁ ca dvāv apy atyanta-duḥkhitau |

dṛṣṭa-doṣe’pi viṣaye mamatvākṛṣṭa-mānasau ||34||

tat-kenaitan mahā-bhāga yan-moho jñāninor api |

mamāsya ca bhavaty eṣā vivekāndhasya mūḍhatā ||35||

ṛṣir uvāca—

jñānam asti samas tasya jantor viṣaya-gocare |

viṣayāś ca mahā-bhāga yānti caivaṁ pṛthak pṛthak ||36||

divāndhāḥ prāṇinaḥ kecid rātrāv andhās tathāpare |

kecid divā tathā rātrau prāṇinas tulya-dṛṣṭayaḥ ||37||

jñānino manujāḥ satyaṁ kintu te na hi kevalam |

yato hi jñāninaḥ sarve paśu-pakṣi-mṛgādayaḥ ||38||

jñānaṁ ca tan manuṣyāṇāṁ yat teṣāṁ mṛga-pakṣiṇām |

manuṣyāṇāṁ ca yat teṣāṁ tulyam anyat tathobhayoḥ ||39||

jñāne’pi sati paśyaitān patagāñ chāva-cañcuṣu |

kaṇa-mokṣādṛtān mohāt pīḍyamānān api kṣudhā ||40||

mānuṣā manuja-vyāghra sābhilāṣāḥ sutān prati |

lobhāt pratyupakārāya nanv etān kiṁ na paśyasi ||41||

tathāpi mamatāvarte moha-garte nipātitāḥ |

mahā-māyā-prabhāveṇa saṁsāra-sthiti-kāriṇā ||42||

tan nātra vismayaḥ kāryo yoga-nidrā jagat-pateḥ |

mahā-māyā hareś caiṣā tayā saṁmohyate jagat ||43||

jñāninām api cetaṁsi devī bhagavatī hi sā |

balād ākṛṣya mohāya mahā-māyā prayacchati ||44||

tayā visṛjyate viśvaṁ jagad etac carācaram |

saiṣā prasannā varadā nṛṇāṁ bhavati muktaye ||45||

sā vidyā paramā mukter hetu-bhūtā sanātanī |

saṁsāra-bandha-hetuś ca saiva sarveśvareśvarī ||46||

rājovāca—

bhagavan kā hi sā devī mahā-māyeti yāṁ bhavān |

bravīti katham utpannā sā karmāsyāś ca kiṁ dvija ||45||

yat-prabhāvā ca sā devī yat-svarūpā yad-udbhavā |

tat sarvaṁ śrotum icchāmi tvatto brahma-vidāṁ vara ||46||

ṛṣir uvāca—

nityaiva sā jagan-mūrtis tayā sarvam idaṁ tatam |

tathāpi tat-samutpattir bahudhā śrūyatāṁ mama ||47||

devānāṁ kārya-siddhy-artham āvirbhavati sā yadā |

utpanneti tadā loke sā nityāpy abhidhīyate ||48||

yoga-nidrāṁ yadā viṣṇur jagaty ekārṇavī-kṛte |

āstīrya śeṣam abhajat kalpānte bhagavān prabhuḥ ||49||

tadā dvāv asurau ghorau vikhyātau madhu-kaiṭabhau |

viṣṇu-karṇa-malodbhūtau hantuṁ brahmāṇam udyatau ||50||

sa nābhi-kamale viṣṇoḥ sthito brahmā prajāpatiḥ |

dṛṣṭvā tāv asurau cograu prasuptaṁ ca janārdanam ||51||

tuṣṭāva yoga-nidrāṁ tām ekāgra-hṛdayaḥ sthitaḥ |

vibodhanārthāya harer hari-netra-kṛtālayām ||52||

viśveśvarīṁ jagad-dhātrīṁ sthiti-saṁhāra-kāriṇīm |

nidrāṁ bhagavatīṁ viṣṇor atulāṁ tejasaḥ prabhuḥ ||53||

brahmovāca—

tvaṁ svāhā tvaṁ svadhā tvaṁ hi vaṣaṭ-kāraḥ svarātmikā |

sudhā tvam akṣare nitye tridhā-mātrātmikā sthitāḥ ||54||

ardha-mātrā sthitā nityā yān uccāryāviśeṣataḥ |

tvam eva sā tvaṁ sāvitrī tvaṁ deva-jananī parā ||55||

tvayaitad dhāryate viśvaṁ tvayaitat sṛjyate jagat |

tvayaitat pālyate devi tvam atsyante ca sarvadā ||56||

visṛṣṭau sṛṣṭi-rūpā tvaṁ sthiti-rūpā ca pālane |

tathā saṁhṛti-rūpānte jagato’sya jagan-maye ||57||

mahā-vidyā mahā-māyā mahā-medhā mahā-smṛtiḥ |

mahā-mohā ca bhavatī mahā-devī mahāsurī ||58||

prakṛtis tvaṁ ca sarvasya guṇa-traya-vibhāvinī |

kāla-rātrir mahā-rātrir moha-rātriś ca dāruṇā ||59||

tvaṁ śrīs tvam īśvarī tvaṁ hrīs tvaṁ buddhir bodha-lakṣaṇā |

lajjā puṣṭis tathā tuṣṭis tvaṁ śāntiḥ kṣāntir eva ca ||60||

khaḍginī śūlinī ghorā gadinī cakriṇī tathā |

śaṅkhinī cāpinī bāṇa-bhuśuṇḍī-parighāyudhā ||61||

saumyā saumyatarāśeṣa-saumyebhyas tv atisundarī |

parāparāṇāṁ paramā tvam eva parameśvarī ||62||

yac ca kiñcit kvacid vastu sad asad vākhilātmike |

tasya sarvasya yā śaktiḥ sā tvaṁ kiṁ stūyase mayā ||63||

yayā tvayā jagat-sraṣṭā jagat-pātātti yo jagat |

so’pi nidrā-vaśaṁ nītaḥ kas tvāṁ stotum iheśvaraḥ ||64||

viṣṇuḥ śarīra-grahaṇam aham īśāna eva ca |

kāritās te yato’tas tvāṁ kaḥ stotuṁ śaktimān bhavet ||65||

sā tvam itthaṁ prabhāvaiḥ svair udārair devi saṁstutā |

mohayaitau durādharṣāv asurau madhu-kaiṭabhau ||66||

prabodhaṁ ca jagat-svāmī nīyatām acyuto laghu |

bodhaś ca kriyatām asya hantum etau mahāsurau ||67||

ṛṣir uvāca—

evaṁ stutā tadā devī tāmasī tatra vedhasā |

viṣṇoḥ prabodhanārthāya nihantuṁ madhu-kaiṭabhau ||68||

netrāsya-nāsikā-bāhu-hṛdayebhyas tathorasaḥ |

nirgamya darśane tasthau brahmaṇo’vyakta-janmanaḥ ||69||

uttasthau ca jagannāthas tayā mukto janārdanaḥ |

ekārṇave’hi śayanāt tataḥ sa dadṛśe ca tau ||70||

madhu-kaiṭabhau durātmānāv ativīrya-parākramau |

krodha-raktekṣaṇāv attuṁ brahmāṇaṁ janitodyamau ||71||

samutthāya tatas tābhyāṁ yuyudhe bhagavān hariḥ |

pañca-varṣa-sahasrāṇi bāhu-praharaṇo vibhuḥ ||72||

tāv apy atibalonmattau mahā-māyā-vimohitau |

uktavantau varo’smatto vriyatām iti keśavam ||73||

śrī-bhagavān uvāca—

bhavetām adya me tuṣṭau mama vadhyāv ubhāv api |

kim anyena vareṇātra etāvad dhi vṛtaṁ mama ||74||

ṛṣir uvāca—

vañcitābhyām iti tadā sarvam āpo-mayaṁ jagat |

vilokya tābhyāṁ gadito bhagavān kamalekṣaṇaḥ ||75||

āvāṁ jahi na yatrorvī salilena pariplutā ||76||

ṛṣir uvāca—

tathety uktvā bhagavatā śaṅkha-cakra-gadā-bhṛtā |

kṛtvā cakreṇa vai chinne jaghane śirasī tayoḥ ||77||

evam eṣā samutpannā brahmaṇā saṁstutā svayam |

prabhāvam asyā devyās tu bhūyaḥ śṛṇu vadāmi te ||78||

iti śrī-mārkaṇḍeya-purāṇe sāvarṇike manvantare devī-māhātmye

madhu-kaiṭabha-vadho nāma

prathamo’dhyāyaḥ

||1||

-o)0(o-

# || atha madhyama-caritam ||

### mahā-lakṣmī-dhyānam

oṁ

akṣa-srak-paraśuṁ gadeṣu-kuliśaṁ padmaṁ dhanuḥ kuṇḍikāṁ

daṇḍaṁ śaktim asiṁ ca carma jalajaṁ ghaṇṭāṁ surā-bhājanam |

śūlaṁ pāśa-sudarśane ca dadhatīṁ hastaiḥ pravāla-prabhāṁ

seve sairibha-mardinīm iha mahā-lakṣmīṁ saroja-sthitām ||

(2)

oṁ ṛṣir uvāca—

devāsuram abhūd yuddhaṁ pūrṇam abda-śataṁ purā |

mahiṣe’surāṇām adhipe devānāṁ ca purandare ||1||

tatrāsurair mahā-vīryair deva-sainyaṁ parājitam |

jitvā ca sakalān devān indro’bhūn mahiṣāsuraḥ ||2||

tataḥ parājitā devāḥ padma-yoniṁ prajāpatim |

puraskṛtya gatās tatra yatreśa-garuḍadhvajau ||3||

yathā-vṛttaṁ tayos tadvan mahiṣāsura-ceṣṭitam |

tridaśāḥ kathayāmāsur devābhibhava-vistaram ||4||

sūryendrāgny-anilendūnāṁ yamasya varuṇasya ca |

anyeṣāṁ cādhikārān sa svayam evādhitiṣṭhati ||5||

svargān nirākṛtāḥ sarve tena deva-gaṇā bhuvi |

vicaranti yathā martyā mahiṣeṇa durātmanā ||6||

etad vaḥ kathitaṁ sarvam amarāri-viceṣṭitam |

śaraṇaṁ vaḥ prapannāḥ smo vadhas tasya vicintyatām ||7||

itthaṁ niśamya devānāṁ vacāṁsi madhusūdanaḥ |

cakāra kopaṁ śambhuś ca bhrukuṭī-kuṭilānanau ||8||

tato’tikopa-pūrṇasya cakriṇo vadanāt tataḥ |

niścakrāma mahat tejo brahmaṇaḥ śaṅkarasya ca ||9||

anyeṣāṁ caiva devānāṁ śakrādīnāṁ śarīrataḥ |

nirgataṁ sumahat tejas tac caikyaṁ samagacchata ||10||

atīva-tejasaḥ kūṭaṁ jvalantam iva parvatam |

dadṛśus te surās tatra jvālā-vyāpta-dig-antaram ||11||

atulaṁ tatra tat-tejaḥ sarva-deva-śarīrajam |

eka-sthaṁ tad abhūn nārī vyāpta-loka-trayaṁ tviṣā ||12||

yad abhūc chāmbhavaṁ tejas tenājāyata tan-mukham |

yāmyena cābhavan keśā bāhavo viṣṇu-tejasā ||13||

saumyena stanayor yugmaṁ madhyaṁ caindreṇa cābhavat |

vāruṇena ca jaṅghorū nitambas tejasā bhuvaḥ ||14||

brahmaṇas tejasā pādau tad-aṅgulyo’rka-tejasā |

vasūnāṁ ca karāṅgulyaḥ kaubereṇa ca nāsikā ||15||

tasyās tu dantāḥ sambhūtāḥ prājāpatyena tejasā |

nayana-tritayaṁ jajñe tathā pāvaka-tejasā ||16||

bhruvau ca sandhyayos tejaḥ śravaṇāv anilasya ca |

anyeṣāṁ caiva devānāṁ sambhavas tejasāṁ śivā ||17||

tataḥ samasta-devānāṁ tejo-rāśi-samudbhavām |

tāṁ vilokya mudaṁ prāpur amarā mahiṣārditāḥ ||18||

śūlaṁ śūlād viniṣkṛṣya dadau tasyai pināka-dhṛk |

cakraṁ ca dattavān kṛṣṇaḥ samutpāṭya sva-cakrataḥ ||19||

śaṅkhaṁ ca varuṇaḥ śaktiṁ dadau tasyai hutāśanaḥ |

māruto dattavāṁś cāpaṁ bāṇa-pūrṇe tateṣudhī ||20||

vajram indraḥ samutpāṭya kuliśā-damarādhipaḥ |

dadau tasyai sahasrākṣo ghaṇṭām airāvatād gajāt ||21||

kāla-daṇḍād yamo daṇḍaṁ pāśaṁ cāmbu-patir dadau |

prajāpatiś cākṣa-mālāṁ dadau brahmā kamaṇḍalum ||22||

samasta-roma-kūpeṣu nija-raśmīn divākaraḥ |

kālaś ca dattavān khaḍgaṁ tasyāś carma ca nirmalam ||23||

kṣīrodaś cāmalaṁ hāram ajare ca tathāmbare |

cūḍāmaṇiṁ tathā divyaṁ kuṇḍale kaṭakāni ca ||24||

ardha-candraṁ tathā śubhraṁ keyūrān sarva-bāhuṣu |

nūpurau vimalau tadvad graiveyakam anuttamam ||25||

aṅgulīyaka-ratnāni samastāsv aṅgulīṣu ca |

viśvakarmā dadau tasyai paraśuṁ cātinirmalam ||26||

astrāṇy aneka-rūpāṇi tathābhedyaṁ ca daṁśanam |

amlāna-paṅkajāṁ mālāṁ śirasy urasi cāparām ||27||

adadaj jaladhis tasyai paṅkajaṁ cātiśobhanam |

himavān vāhanaṁ siṁhaṁ ratnāni vividhāni ca ||28||

dadāv aśūnyaṁ surayā pāna-pātraṁ dhanādhipaḥ |

śeṣaś ca sarva-nāgeśo mahā-maṇi-vibhūṣitam ||29||

nāga-hāraṁ dadau tasyai dhatte yaḥ pṛthivīm imām |

anyair api surair devī bhūṣaṇair āyudhais tathā ||30||

sammānitā nanādoccaiḥ sāṭṭa-hāsaṁ muhur muhuḥ |

tasyā nādena ghoreṇa kṛtsnam āpūritaṁ nabhaḥ ||31||

amāyatātimahatā pratiśabdo mahān abhūt |

cukṣubhuḥ sakalā lokāḥ samudrāś ca cakampire ||32||

cacāla vasudhā celuḥ sakalāś ca mahī-dharāḥ |

jayeti devāś ca mudā tām ūcuḥ siṁha-vāhinīm ||33||

tuṣṭuvur munayaś caināṁ bhakti-namrātma-mūrtayaḥ |

dṛṣṭvā samastaṁ saṅkṣubdhaṁ trailokyam amarārayaḥ ||34||

sannaddhākhila-sainyās te samuttasthur udāyudhāḥ |

āḥ kim etad iti krodhād ābhāṣya mahiṣāsuraḥ ||35||

abhyadhāvata taṁ śabdam aśeṣair asurair vṛtaḥ |

sa dadarśa tato devīṁ vyāpta-loka-trayāṁ tviṣā ||36||

pādākrāntyā nata-bhuvaṁ kirīṭollikhitāmbarām |

kṣobhitāśeṣa-pātālāṁ dhanur-jyā-niḥsvanena tām ||37||

diśo bhuja-sahasreṇa samantād vyāpya saṁsthitām |

tataḥ pravavṛte yuddhaṁ tayā devyā sura-dviṣām ||38||

śastrāstrair bahudhā muktair ādīpita-dig-antaram |

mahiṣāsura-senānīś cikṣurākhyo mahāsuraḥ ||39||

yuyudhe cāmaraś cānyaiś caturaṅga-balānvitaḥ |

rathānām ayutaiḥ ṣaḍbhir udagrākhyo mahāsuraḥ ||40||

ayudhyatāyutānāṁ ca sahasreṇa mahā-hanuḥ |

pañcāśadbhiś ca niyutair asi-lomā mahāsuraḥ ||41||

ayutānāṁ śataiḥ ṣaḍbhir bāṣkalo yuyudhe raṇe |

gaja-vāji-sahasraughair anekaiḥ parivāritaḥ ||42||

vṛto rathānāṁ koṭyā ca yuddhe tasminn ayudhyata |

viḍālākhyo’yutānāṁ ca pañcāśadbhir athāyutaiḥ ||43||

yuyudhe saṁyuge tatra rathānāṁ parivāritaḥ |

anye ca tatrāyutaśo ratha-nāga-hayair vṛtāḥ ||44||

yuyudhuḥ saṁyuge devyā saha tatra mahāsurāḥ |

koṭi-koṭi-sahasrais tu rathānāṁ dantināṁ tathā ||45||

hayānāṁ ca vṛto yuddhe tatrābhūn mahiṣāsuraḥ |

tomarair bhindi-pālaiś ca śaktibhir musalais tathā ||46||

yuyudhuḥ saṁyuge devyā khaḍgaiḥ paraśu-paṭṭiśaiḥ |

kecic ca cikṣipuḥ śaktīḥ kecit pāśāṁs tathāpare ||47||

devīṁ khaḍga-prahārais tu te tāṁ hantuṁ pracakramuḥ |

sāpi devī tatas tāni śastrāṇy astrāṇi caṇḍikā ||48||

līlayaiva praciccheda nija-śastrāstra-varṣiṇī |

anāyastānanā devī stūyamānā surarṣibhiḥ ||49||

mumocāsura-deheṣu śastrāṇy astrāṇi ceśvarī |

so’pi kruddho dhuta-saṭo devyā vāhana-kesarī ||50||

cacārāsura-sainyeṣu vaneṣv iva hutāśanaḥ |

niḥśvāsān mumuce yāṁś ca yudhyamānā raṇe’mbikā ||51||

ta eva sadyaḥ sambhūtā gaṇāḥ śata-sahasraśaḥ |

yuyudhus te paraśubhir bhindipālāsi-paṭṭiśaiḥ ||52||

nāśayanto’sura-gaṇān devī-śakty-upabṛṁhitāḥ |

avādayanta paṭahān gaṇāḥ śaṅkhāṁs tathāpare ||53||

mṛdaṅgāś ca tathaivānye tasmin yuddha-mahotsave |

tato devī triśūlena gadayā śakti-vṛṣṭibhiḥ ||54||

khaḍgādibhiś ca śataśo nijaghāna mahāsurān |

pātayāmāsa caivānyān ghaṇṭā-svana-vimohitān ||55||

asurān bhuvi pāśena baddhvā cānyān akarṣayat |

kecid dvidhā-kṛtās tīkṣṇaiḥ khaḍga-pātais tathāpare ||56||

vipothitā nipātena gadayā bhuvi śerate |

vemuś ca kecid rudhiraṁ musalena bhṛśaṁ hatāḥ ||57||

kecin nipatitā bhūmau bhinnāḥ śūlena vakṣasi |

nirantarāḥ śaraugheṇa kṛtāḥ kecid raṇājire ||58||

śalyānukāriṇaḥ prāṇān mumucus tridaśārdanāḥ |

keṣāñcid bāhavaś chinnāś chinna-grīvās tathāpare ||59||

śirāṁsi petur anyeṣām anye madhye vidāritāḥ |

vicchinna-jaṅghās tv apare petur urvyāṁ mahāsurāḥ ||60||

eka-bāhv-akṣi-caraṇāḥ kecid devyā dvidhā-kṛtāḥ |

chinne’pi cānye śirasi patitāḥ punar utthitāḥ ||61||

kabandhā yuyudhur devyā gṛhīta-paramāyudhāḥ |

nanṛtuś cāpare tatra yuddhe tūrya-layāśritāḥ ||62||

kabandhāś chinna-śirasaḥ khaḍga-śakty-ṛṣṭi-pāṇayaḥ |

tiṣṭha tiṣṭheti bhāṣanto devīm anye mahāsurāḥ ||63||

pātitai ratha-nāgāśvair asuraiś ca vasundharā |

agamyā sābhavat tatra yatrābhūt sa mahāraṇaḥ ||64||

śoṇitaughā mahā-nadyaḥ sadyas tatra visusruvuḥ |

madhye cāsura-sainyasya vāraṇāsura-vājinām ||65||

kṣaṇena tan-mahā-sainyam asurāṇāṁ tathāmbikā |

ninye kṣayaṁ yathā vahnis tṛṇa-dāru-mahā-cayam ||66||

sa ca siṁho mahā-nādam utsṛjan dhuta-kesaraḥ |

śarīrebhyo’marārīṇām asūn iva vicinvati ||67||

devyā gaṇaiś ca tais tatra kṛtaṁ yuddhaṁ tathāsuraiḥ |

yathaiṣāṁ tuṣṭuvur devāḥ puṣpa-vṛṣṭi-muco divi ||68||

iti śrī-mārkaṇḍeya-purāṇe sāvarṇike manvantare devī-māhātmye

mahiṣāsurasainya-vadho nāma

dvitīyo’dhyāyaḥ

||2||

-o)0(o-

### || atha tṛtīyo’dhyāyaḥ ||

ṛṣir uvāca—

nihanyamānaṁ tat-sainyam avalokya mahāsuraḥ |

senānīś cakṣuraḥ kopād yayau yoddhum athāmbikām ||1||

sa devīṁ śara-varṣeṇa vavarṣa samare’suraḥ |

yathā meru-gireḥ śṛṅgaṁ toya-varṣeṇa toyadaḥ ||2||

tasya chittvā tato devī līlayaiva śarotkarān |

jaghāna turagān bāṇair yantāraṁ caiva vājinām ||3||

ciccheda ca dhanuḥ sadyo dhvajaṁ cātisamucchritam |

vivyādha caiva gātreṣu chinna-dhanvānam āśugaiḥ ||4||

sa chinna-dhanvā viratho hatāśvo hata-sārathiḥ |

abhyadhāvata taṁ devīṁ khaḍga-carma-dharo’suraḥ ||5||

siṁham āhatya khaḍgena tīkṣṇa-dhāreṇa mūrdhani |

ājaghāna bhuje savye devīm apy ativegavān ||6||

tasyāḥ khaḍgo bhujaṁ prāpya paphāla nṛpa-nandana |

tato jagrāha śūlaṁ sa kopād aruṇa-locanaḥ ||7||

cikṣepa ca tatas tat tu bhadrakālyāṁ mahāsuraḥ |

jājvalyamānaṁ tejobhī ravi-bimbam ivāmbarāt ||8||

dṛṣṭvā tadāpatac chūlaṁ devī śūlam amuñcata |

tac-chūlaṁ śatadhā tena nītaṁ sa ca mahāsuraḥ ||9||

hate tasmin mahā-vīrye mahiṣasya camū-patau |

ājagāma gajārūḍhaś cāmaras tridaśārdanaḥ ||10||

so’pi śaktiṁ mumocātha devyās tām ambikā drutam |

huṅkārābhihatāṁ bhūmau pātayāmāsa niṣprabhām ||11||

bhagnāṁ śaktiṁ nipatitāṁ dṛṣṭvā krodha-samanvitaḥ |

cikṣepa cāmaraḥ śūlaṁ bāṇais tad api sācchinat ||12||

tataḥ siṁhaḥ samutpatya gaja-kumbhāntara-sthitaḥ |

bāhu-yuddhena yuyudhe tenoccais tridaśāriṇā ||13||

yudhyamānau tatas tau tu tasmān nāgān mahīṁ gatau |

yuyudhāte’tisaṁrabdhau praharair atidāruṇaiḥ ||14||

tato vegāt kham utpatya nipatya ca mṛgāriṇā |

kara-prahāreṇa śiraś cāmarasya pṛthak kṛtam ||15||

udagraś ca raṇe devyā śilā-vṛkṣādibhir hataḥ |

danta-muṣṭi-talaiś caiva karālaś ca nipātitaḥ ||16||

devī kruddhā gadā-pātaiś cūrṇayāmāsa coddhatam |

bāṣkalaṁ bhindi-pālena bāṇais tāmraṁ tathāndhakam ||17||

ugrāsyam ugra-vīryaṁ ca tathaiva ca mahā-hanum |

tri-netrā ca triśūlena jaghāna parameśvarī ||18||

viḍālasyāsinā kāyāt pātayāmāsa vai śiraḥ |

durdharaṁ durmukhaṁ cobhau śarair ninye yama-kṣayam ||19||

evaṁ saṁkṣīyamāṇe tu sva-sainye mahiṣāsuraḥ |

māhiṣeṇa svarūpeṇa trāsayāmāsa tān gaṇān ||20||

kāṁścit tuṇḍā-prahāreṇa khura-kṣepais tathāparān |

lāṅgūla-tāḍitāṁś cānyān śṛṅgābhyāṁ ca vidāritān ||21||

vegena kāṁścid aparān nādena bhramaṇena ca |

niḥśvāsa-pavanenānyān pātayāmāsa bhūtale ||22||

nipātya pramathānīkam abhyadhāvata so’suraḥ |

siṁhaṁ hantuṁ mahā-devyāḥ kopaṁ cakre tato’mbikā ||23||

so’pi kopān mahā-vīryaḥ khura-kṣuṇṇa-mahī-talaḥ |

śṛṅgābhyāṁ parvatān uccāṁś cikṣepa ca nanāda ca ||24||

vega-bhramaṇa-vikṣuṇṇā mahī tasya viśīryata |

lāṅgūlenāhataś cābdhiḥ plāvayāmāsa sarvataḥ ||25||

dhuta-śṛṅga-vibhinnāś ca khaṇḍaṁ khaṇḍaṁ yayur ghanāḥ |

śvāsānilās tāḥ śataśo nipetur nabhaso’calāḥ ||26||

iti krodha-samādhmātam āpatantaṁ mahāsuram |

dṛṣṭvā sā caṇḍikā kopaṁ tad-vadhāya tadākarot ||27||

sā kṣiptvā tasya vai pāśaṁ taṁ babandha mahāsuram |

tatyāja māhiṣaṁ rūpaṁ so’pi baddho mahā-mṛdhe ||28||

tataḥ siṁho’bhavat sadyo yāvat tasyāmbikā śiraḥ |

chinatti tāvat puruṣaḥ khaḍga-pāṇir adaśyata ||29||

tata evāśu puruṣaṁ devī ciccheda sāyakaiḥ |

taṁ khaḍga-carmaṇā sārdhaṁ tataḥ so’bhūn mahā-gajaḥ ||30||

kareṇa ca mahā-siṁhaṁ taṁ cakarṣa jagarja ca |

karṣatas tu karaṁ devī khaḍgena nirakṛntata ||31||

tato mahāsuro bhūyo māhiṣaṁ vapur-āsthitaḥ |

tathaiva kṣobhayāmāsa trailokyaṁ sa-carācaram ||32||

tataḥ kruddhā jagan-mātā caṇḍikā pānam uttamam |

papau punaḥ punaś caiva jahāsāruṇa-locanā ||33||

nanarda cāsuraḥ so’pi bala-vīrya-madoddhataḥ |

viṣāṇābhyāṁ ca cikṣepa caṇḍikāṁ prati bhūdharān ||34||

sā ca tān prahitāṁs tena cūrṇayantī śarotkaraiḥ |

uvāca taṁ madoddhūta-mukha-rāgākulākṣaram ||35||

devy uvāca—

garja garja kṣaṇaṁ mūḍha madhu yāvat pibāmy aham |

mayā tvayi hate’traiva garjiṣyanty āśu devatāḥ ||36||

ṛṣir uvāca—

evam uktvā samutpatya sārūḍhā taṁ mahāsuram |

pādenākramya kaṇṭhe ca śūlenainam atāḍayat ||37||

tataḥ so’pi padākrāntas tayā nija-mukhāt tataḥ |

ardha-niṣkrānta evāsīd devyā vīryeṇa saṁvṛtaḥ ||38||

ardha-niṣkrānta evāsau yudhyamāno mahāsuraḥ |

tayā mahāsinā devyā śiraś chittvā nipātitaḥ ||39||

tato hāhā-kṛtaṁ sarvaṁ daitya-sainyaṁ nanāśa tat |

praharṣaṁ ca paraṁ jagmuḥ sakalā devatā-gaṇāḥ ||40||

tuṣṭuvus tāṁ surā devīṁ saha divyair maharṣibhiḥ |

jagur gandharva-patayo nanṛtuś cāpsaro-gaṇāḥ ||41||

iti śrī-mārkaṇḍeya-purāṇe sāvarṇike manvantare devī-māhātmye

mahiṣāsura-vadho nāma

tṛtīyo’dhyāyaḥ

||3||

-o)0(o-

(4)

### || atha caturtho’dhyāyaḥ ||

ṛṣir uvāca—

śakrādayaḥ sura-gaṇā nihate’tivīrye

tasmin durātmani surāri-bale ca devyā |

tāṁ tuṣṭuvuḥ praṇati-namra-śirodharāṁsā

vāgbhiḥ praharṣa-pulakodgama-cāru-dehāḥ ||1||

devyā yayā tatam idaṁ jagad ātma-śaktyā

niḥśeṣa-deva-gaṇa-śakti-samūha-mūrtyā |

tām ambikām akhila-deva-maharṣi-pūjyāṁ

bhaktyā natāḥ sma vidadhātu śubhāni sā naḥ ||2||

yasyāḥ prabhāvam atulaṁ bhagavān ananto

brahmā haraś ca na hi vaktum alaṁ balaṁ ca |

sā caṇḍikākhila-jagat-paripālanāya

nāśāya cāśubha-bhayasya matiṁ karotu ||3||

yā śrīḥ svayaṁ sukṛtināṁ bhavaneṣv alakṣmīḥ

pāpātmanāṁ kṛta-dhiyāṁ hṛdayeṣu buddhiḥ |

śraddhā satāṁ kula-jana-prabhavasya lajjā

tāṁ tvāṁ natāḥ sma paripālaya devi viśvam ||4||

kiṁ varṇayāma tava rūpam acintyam etat

kiñcātivīryam asura-kṣaya-kāri bhūri |

kiṁ cāhaveṣu caritāni tavāti yāni

sarveṣu devy-asura-deva-gaṇādikeṣu ||5||

hetuḥ samasta-jagatāṁ triguṇāpi doṣair

na jñāyase hari-harādibhir apy apārā |

sarvāśrayākhilam idaṁ jagad-aṁśa-bhūtam

avyākṛtā hi paramā prakṛtis tvam ādyā ||6||

yasyāḥ samasta-suratā samudīraṇena

tṛptiṁ prayāti sakaleṣu makheṣu devi |

svāhāsi vai pitṛ-gaṇasya ca tṛpti-hetur

uccāryase tvam ata eva janaiḥ svadhā ca ||7||

yā mukti-hetur avicintya-mahā-vratā tvaṁ

abhyasyase suniyatendriya-tattva-sāraiḥ |

mokṣārthibhir munibhir asta-samasta-doṣair

vidyāsi sā bhagavatī paramā hi devi ||8||

śabdātmikā suvimala ṛg-yajuṣāṁ nidhānam

udgītha-ramya-pada-pāṭhavatāṁ ca sāmnām |

devī trayī bhagavatī bhava-bhāvanāya

vārtā ca sarva-jagatāṁ paramārti-hantrī ||9||

medhāsi devi viditākhila-śāstra-sārā

durgāsi durga-bhava-sāgara-naur asaṅgā |

śrīḥ kaiṭabhāri-hṛdayaika-kṛtādhivāsā

gaurī tvam eva śaśimauli-kṛta-pratiṣṭhā ||10||

īṣat sa-hāsam amalaṁ paripūrṇa-candra-

bimbānukāri kanakottama-kānti-kāntam |

atyadbhutaṁ prahṛtam ātta-ruṣā tathāpi

vaktraṁ vilokya sahasā mahiṣāsureṇa ||11||

dṛṣṭvā tu devi kupitaṁ bhrukuṭī-karālam

udyac-chaśāṅka-sadṛśa-cchavi yan na sadyaḥ |

prāṇān mumoca mahiṣas tad atīva citraṁ

kair jīvyate hi kupitāntaka-darśanena ||12||

devi prasīda paramā bhavatī bhavāya

sadyo vināśayasi kopavatī kulāni |

vijñātam etad adhunaiva yad astam etan

nītaṁ balaṁ suvipulaṁ mahiṣāsurasya ||13||

te sammatā janapadeṣu dhanāni teṣāṁ

teṣāṁ yaśāṁsi na ca sīdati dharma-vargaḥ |

dhanyās ta eva nibhṛtātmaja-bhṛtya-dārā

yeṣāṁ sadābhyudayadā bhavatī prasannā ||14||

dharmyāṇi devi sakalāni sadaiva karmāṇy

atyādṛtaḥ pratidinaṁ sukṛtī karoti |

svargaṁ prayāti ca tato bhavatī-prasādāl

loka-traye’pi phaladā nanu devi tena ||15||

durge smṛtā harasi bhītim aśeṣa-jantoḥ

svasthaiḥ smṛtā matim atīva śubhāṁ dadāsi |

dāridrya-duḥkha-bhaya-hāriṇi kā tvad-anyā

sarvopakāra-karaṇāya sadārdra-cittā ||16||

ebhir hatair jagad upaiti sukhaṁ tathaite

kurvantu nāma narakāya cirāya pāpam |

saṁgrāma-mṛtyum adhigamya divaṁ prayāntu

matveti nūnam ahitān vinihaṁsi devi ||17||

dṛṣṭvaiva kiṁ na bhavatī prakaroti bhasma

sarvāsurān ariṣu yat prahiṇoṣi śastram |

lokān prayāntu ripavo’pi hi śastra-pūtā

itthaṁ matir bhavati teṣv api te’tisādhvī ||18||

khaḍga-prabhā-nikara-visphuraṇais tathograiḥ

śūlāgra-kānti-nivahena dṛśo’surāṇām |

yan nāgatā vilayam aṁśumad-indu-khaṇḍa-

yogyānanaṁ tava vilokayatāṁ tad etat ||19||

durvṛtta-vṛtta-śamanaṁ tava devi śīlaṁ

rūpaṁ tathaitad avicintyam atulyam anyaiḥ |

vīryaṁ ca hantṛ-hṛta-deva-parākramāṇāṁ

vairiṣv api prakaṭitaiva dayā tvayettham ||20||

kenopamā bhavatu te’sya parākramasya

rūpaṁ ca śatru-bhaya-kāry atihāri kutra |

citte kṛpā samara-niṣṭhuratā ca dṛṣṭā

tvayy eva devi varade bhuvana-traye’pi ||21||

trailokyam etad akhilaṁ ripu-nāśanena

trātaṁ tvayā samara-mūrdhani te’pi hatvā |

nītā divaṁ ripu-gaṇā bhayam apy apāstam

asmākam unmada-surāri-bhavaṁ namas te ||22||

śūlena pāhi no devi pāhi khaḍgena cāmbike |

ghaṇṭā-svanena naḥ pāhi cāpa-jyā-niḥsvanena ca ||23||

prācyāṁ rakṣa pratīcyāṁ ca caṇḍike rakṣa dakṣiṇe |

bhrāmaṇenātma-śūlasya uttarasyāṁ tatheśvari ||24||

saumyāni yāni rūpāṇi trailokye vicaranti te |

yāni cātyanta-ghorāṇi tai rakṣāsmāṁs tathā bhuvam ||25||

khaḍga-śūla-gadādīni yāni cāstrāni te’mbike |

kara-pallava-saṅgīni tair asmān rakṣa sarvataḥ ||26||

ṛṣir uvāca—

evaṁ stutā surair divyaiḥ kusumair nandanodbhavaiḥ |

arcitā jagatāṁ dhātrī tathā gandhānulepanaiḥ ||27||

bhaktyā samastais tridaśair divyair dhūpaiḥ sudhūpitā |

prāha prasāda-sumukhī samastān praṇatān surān ||28||

devy uvāca—

vriyatāṁ tridaśāḥ sarve yad asmatto’bhivāñchitam |

dadāmy aham atiprītyā stavair ebhiḥ supūjitā ||29||

devā ucuḥ—

bhagavatyā kṛtaṁ sarvaṁ na kiñcid avaśiṣyate |

yad ayaṁ nihataḥ śatrur asmākaṁ mahiṣāsuraḥ |

yadi cāpi varo deyas tvayā’smākaṁ maheśvari ||30||

saṁsmṛtā saṁsmṛtā tvaṁ no hiṁsethāḥ param āpadaḥ |

yaś ca martyaḥ stavair ebhis tvāṁ stoṣyaty amalānane ||31||

tasya vitta-rddhi-vibhavair dhana-dārādi-sampadām |

vṛddhaye’smat-prasannā tvaṁ bhavethāḥ sarvadāmbike ||32||

ṛṣir uvāca—

iti prasāditā devair jagato’rthe tathātmanaḥ |

tathety uktvā bhadrakālī babhūvāntarhitā nṛpa ||33||

ity etat kathitaṁ bhūpa sambhūtā sā yathā purā |

devī deva-śarīrebhyo jagat-traya-hitaiṣiṇī ||34||

punaś ca gaurī-dehā sā samudbhūtā yathābhavat |

vadhāya duṣṭa-daityānāṁ tathā śumbha-niśumbhayoḥ ||35||

rakṣaṇāya ca lokānāṁ devānām upakāriṇī |

tac chṛṇuṣva mayākhyātaṁ yathāvat kathayāmi te ||42||

iti śrī-mārkaṇḍeya-purāṇe sāvarṇike manvantare devī-māhātmye

śakrādi-stutir nāma

caturtho’dhyāyaḥ

||4||

-o)0(o-

### || atha uttama-caritam ||

### atha dhyānam

ghaṇṭā-śūla-halāni śaṅkha-musale cakraṁ dhanuḥ sāyakaṁ

hastābjair dadhatīṁ ghanānta-vilasac-chītāṁśu-tulya-prabhām |

gaurī-deha-samudbhavāṁ trijagatām ādhāra-bhūtāṁ mahā-

pūrvām atra sarasvatīm anu bhaje śumbhādi-daityārdinīm ||

-o)0(o-

(5)

### || atha pañcamo’dhyāyaḥ ||

oṁ

ṛṣir uvāca—

purā śumbha-niśumbhābhyām asurābhyāṁ śacīpateḥ |

trailokyaṁ yajña-bhāgāś ca hṛtā mada-balāśrayāt ||1||

tāv eva sūryatāṁ tadvad adhikāraṁ tathaindavam |

kauberam atha yāmyaṁ ca cakrāte varuṇasya ca ||2||

tāv eva pavana-rddhiṁ ca cakratur vahni-karma ca |

tato devā vinirdhūtā bhraṣṭa-rājyāḥ parājitāḥ ||3||

hṛtādhikārās tridaśās tābhyāṁ sarve nirākṛtāḥ |

mahāsurābhyāṁ tāṁ devīṁ saṁsmaranty aparājitām ||4||

tayāsmākaṁ varo datto yathāpatsu smṛtākhilāḥ |

bhavatāṁ nāśayiṣyāmi tat-kṣaṇāt paramāpadaḥ ||5||

iti kṛtvā matiṁ devā himavantaṁ nageśvaram |

jagmus tatra tato devīṁ viṣṇu-māyāṁ pratuṣṭuvuḥ ||6||

devā ūcuḥ—

namo devyai mahā-devyai śivāyai satataṁ namaḥ |

namaḥ prakṛtyai bhadrāyai niyatāḥ praṇatāḥ sma tām ||7||

raudrāyai namo nityāyai gauryai dhātryai namo namaḥ |

jyotsnāyai cendu-rūpiṇyai sukhāyai satataṁ namaḥ ||8||

kalyāṇyai praṇatā vṛddhyai siddhyai kurmo namo namaḥ |

nairṛtyai bhūbhṛtāṁ lakṣmyai śarvāṇyai te namo namaḥ ||9||

durgāyai durga-pārāyai sārāyai sarva-kāriṇyai |

khyātyai tathaiva kṛṣṇāyai dhūmrāyai satataṁ namaḥ ||10||

atisaumyātiraudrāyai natās tasyai namo namaḥ |

namo jagat-pratiṣṭhāyai devyai kṛtyai namo namaḥ ||11||

yā devī sarva-bhūteṣu viṣṇu-māyeti śabditā |

namas tasyai namas tasyai namas tasyai namo namaḥ ||12||

yā devī sarva-bhūteṣu cetanety abhidhīyate |

namas tasyai namas tasyai namas tasyai namo namaḥ ||13||

yā devī sarva-bhūteṣu buddhi-rūpeṇa saṁsthitā |

namas tasyai namas tasyai namas tasyai namo namaḥ ||14||

yā devī sarva-bhūteṣu nidrā-rūpeṇa saṁsthitā |

namas tasyai namas tasyai namas tasyai namo namaḥ ||15||

yā devī sarva-bhūteṣu kṣudhā-rūpeṇa saṁsthitā |

namas tasyai namas tasyai namas tasyai namo namaḥ ||16||

yā devī sarva-bhūteṣu chāyā-rūpeṇa saṁsthitā |

namas tasyai namas tasyai namas tasyai namo namaḥ ||17||

yā devī sarva-bhūteṣu śakti-rūpeṇa saṁsthitā |

namas tasyai namas tasyai namas tasyai namo namaḥ ||18||

yā devī sarva-bhūteṣu tṛṣṇā-rūpeṇa saṁsthitā |

namas tasyai namas tasyai namas tasyai namo namaḥ ||19||

yā devī sarva-bhūteṣu kṣānti-rūpeṇa saṁsthitā |

namas tasyai namas tasyai namas tasyai namo namaḥ ||20||

yā devī sarva-bhūteṣu jāti-rūpeṇa saṁsthitā |

namas tasyai namas tasyai namas tasyai namo namaḥ ||21||

yā devī sarva-bhūteṣu lajjā-rūpeṇa saṁsthitā |

namas tasyai namas tasyai namas tasyai namo namaḥ ||22||

yā devī sarva-bhūteṣu śānti-rūpeṇa saṁsthitā |

namas tasyai namas tasyai namas tasyai namo namaḥ ||23||

yā devī sarva-bhūteṣu śraddhā-rūpeṇa saṁsthitā |

namas tasyai namas tasyai namas tasyai namo namaḥ ||24||

yā devī sarva-bhūteṣu kānti-rūpeṇa saṁsthitā |

namas tasyai namas tasyai namas tasyai namo namaḥ ||25||

yā devī sarva-bhūteṣu lakṣmī-rūpeṇa saṁsthitā |

namas tasyai namas tasyai namas tasyai namo namaḥ ||26||

yā devī sarva-bhūteṣu vṛtti-rūpeṇa saṁsthitā |

namas tasyai namas tasyai namas tasyai namo namaḥ ||27||

yā devī sarva-bhūteṣu smṛti-rūpeṇa saṁsthitā |

namas tasyai namas tasyai namas tasyai namo namaḥ ||28||

yā devī sarva-bhūteṣu dayā-rūpeṇa saṁsthitā |

namas tasyai namas tasyai namas tasyai namo namaḥ ||29||

yā devī sarva-bhūteṣu tuṣṭi-rūpeṇa saṁsthitā |

namas tasyai namas tasyai namas tasyai namo namaḥ ||30||

yā devī sarva-bhūteṣu mātṛ-rūpeṇa saṁsthitā |

namas tasyai namas tasyai namas tasyai namo namaḥ ||31||

yā devī sarva-bhūteṣu bhrānti-rūpeṇa saṁsthitā |

namas tasyai namas tasyai namas tasyai namo namaḥ ||32||

indriyāṇām adhiṣṭhātrī bhūtānāṁ cākhileṣu yā |

bhūteṣu satataṁ tasyai vyāpti-devyai namo namaḥ ||33||

citi-rūpeṇa yā kṛtsnam etad vyāpya sthitā jagat |

namas tasyai namas tasyai namas tasyai namo namaḥ ||34||

stutā suraiḥ pūrvam abhīṣṭa-saṁśrayāt

tathā surendreṇa dineṣu sevitā |

karotu sā naḥ śubha-hetur īśvarī

śubhāni bhadrāṇy abhihantu cāpadaḥ ||35||

yā sāmprataṁ coddhata-daitya-tāpitair

asmābhir īśā ca surair namasyate |

yā ca smṛtā tat-kṣaṇam eva hanti naḥ

sarvāpado bhakti-vinamra-mūrtibhiḥ ||36||

ṛṣir uvāca—

evaṁ stavādi-yuktānāṁ devānāṁ tatra pārvatī |

snātum abhyāyayau toye jāhnavyā nṛpa-nandana ||37||

sābravīt tān surān subhrūr bhavadbhiḥ stūyate’tra kā |

śarīra-kośataś cāsyāḥ samudbhūtā’bravīc chivā ||38||

stotraṁ mamaitat kriyate śumbha-daitya-nirākṛtaiḥ |

devaiḥ sametaiḥ samare niśumbhena parājitaiḥ ||39||

śarīra-kośād yat tasyāḥ pārvatyā niḥsṛtāmbikā |

kauśikīti samasteṣu tato lokeṣu gīyate ||40||

tasyāṁ vinirgatāyāṁ tu kṛṣṇābhūt sāpi pārvatī |

kāliketi samākhyātā himācala-kṛtāśrayā ||41||

tato’mbikāṁ paraṁ rūpaṁ bibhrāṇāṁ sumanoharam |

dadarśa caṇḍo muṇḍaś ca bhṛtyau śumbha-niśumbhayoḥ ||42||

tābhyāṁ śumbhāpa cākhyātā sātīva sumanoharā |

kāpy āste strī mahā-rāja bhāsayantī himācalam ||43||

naiva tādṛk kvacid rūpaṁ dṛṣṭaṁ kenacid uttamam |

jñāyatāṁ kāpy asau devī gṛhyatāṁ cāsureśvara ||44||

strī-ratnam aticārv-aṅgī dyotayantī diśās tviṣā |

sā tu tiṣṭhati daityendra tāṁ bhavān draṣṭum arhati ||45||

yāni ratnāni maṇayo gajāśvādīni vai prabho |

trailokye tu samastāni sāmprataṁ bhānti te gṛhe ||46||

airāvataḥ samānīto gaja-ratnaṁ purandarāt |

pārijāta-taruś cāyaṁ tathaivoccaiḥśravā hayaḥ ||47||

vimānaṁ haṁsa-saṁyuktam etat tiṣṭhati te’ṅgaṇe |

ratna-bhūtam ihānītaṁ yadāsīd vedhaso’dbhutam ||48||

nidhir eṣa mahā-padmaḥ samānīto dhaneśvarāt |

kiñjalkinīṁ dadau cābdhir mālām amlāna-paṅkajām ||49||

chatraṁ te vārūṇaṁ gehe kāñcana-snāvi tiṣṭhati |

tathā’yaṁ syandana-varo yaḥ purāsīt prajāpateḥ ||50||

mṛtyor utkrāntidā nāma śaktir īśa tvayā hṛtā |

pāśaḥ salila-rājasya bhrātus tava parigrahe ||51||

niśumbhasyābdhi-jātāś ca samastā ratna-jātayaḥ |

vahniś cāpi dadau tubhyam agni-śauce ca vāsasī ||52||

evaṁ daityendra ratnāni samastāny āhṛtāni te |

strī-ratnam eṣā kalyāṇī tvayā kasmān na gṛhyate ||53||

ṛṣir uvāca—

niśamyeti vacaḥ śumbhaḥ sa tadā caṇḍa-muṇḍayoḥ |

preṣayāmāsa sugrīvaṁ dūtaṁ devyā mahāsuram ||54||

iti ceti ca vaktavyā sā gatvā vacanān mama |

yathā cābhyeti samprītyā tathā kāryaṁ tvayā laghu ||55||

sa tatra gatvā yatrāste śailoddeśo’tiśobhane |

sā devī taṁ tataḥ prāha ślakṣṇaṁ madhurayā girā ||56||

dūta uvāca—

devi daityeśvaraḥ śumbhas trailokye parameśvaraḥ |

dūto’haṁ preṣitas tena tvat-sakāśam ihāgataḥ ||57||

avyāhatājñaḥ sarvāsu yaḥ sadā deva-yoniṣu |

nirjitākhila-daityāriḥ sa yad āha śṛṇuṣva tat ||58||

mama trailokyam akhilaṁ mama devā vaśānugāḥ |

yajña-bhāgān ahaṁ sarvān upāśnāmi pṛthak pṛthak ||59||

trailokye vara-ratnāni mama vaśyāny aśeṣataḥ |

tathaiva gaja-ratnaṁ ca hṛtaṁ devendra-vāhanam ||60||

kṣīroda-mathanodbhūtam aśva-ratnaṁ mamāmaraiḥ |

uccaiḥśravasa-saṁjñaṁ tat praṇipatya samarpitam ||61||

yāni cānyāni deveṣu gandharveṣūrageṣu ca |

ratna-bhūtāni bhūtāni tāni mayy eva śobhane ||62||

strī-ratna-bhūtāṁ tvāṁ devi loke manyāmahe vayam |

sā tvam asmān upāgaccha yato ratna-bhujo vayam ||63||

māṁ vā mamānujaṁ vāpi niśumbham uru-vikramam |

bhaja tvaṁ cañcalāpāṅgi ratna-bhūtāsi vai yataḥ ||64||

paramaiśvaryam atulaṁ prāpsyase mat-parigrahāt |

etad-buddhyā samālocya mat-parigrahatāṁ vraja ||65||

ṛṣir uvāca—

ity uktā sā tadā devī gambhīrāntaḥ-smitā jagau |

durgā bhagavatī bhadrā yayedaṁ dhāryate jagat ||66||

devy uvāca—

satyam uktaṁ tvayā nātra mithyā kiñcit tvayoditam |

trailokyādhipatiḥ śumbho niśumbhaś cāpi tādṛśaḥ ||67||

kiṁ tv atra yat parijñātaṁ mithyā tat kriyate katham |

śrūyatām alpa-buddhitvāt pratijñā yā kṛtā purā ||68||

yo māṁ jayati saṅgrāme yo me darpaṁ vyapohati |

yo me pratibalo loke sa me bhartā bhaviṣyati ||69||

tad āgacchatu śumbho’tra niśumbho vā mahāsuraḥ |

māṁ jitvā kiṁ cireṇātra pāṇiṁ gṛhṇātu me laghu ||70||

dūta uvāca—

avaliptāsi maivaṁ tvaṁ devi brūhi mamāgrataḥ |

trailokye kaḥ pumāṁs tiṣṭhed agre śumbha-niśumbhayoḥ ||71||

anyeṣām api daityānāṁ sarve devā na vai yudhi |

tiṣṭhanti sammukhe devi kiṁ punaḥ strī tvam ekikā ||72||

indrādyāḥ sakalā devās tasthur yeṣāṁ na saṁyuge |

śumbhādīnāṁ kathaṁ teṣāṁ strī prayāsyasi sammukham ||73||

sā tvaṁ gaccha mayaivoktā pārśvaṁ śumbha-niśumbhayoḥ |

keśākarṣaṇa-nirdhūta-gauravā mā gamiṣyasi ||74||

devy uvāca—

evam etad balī śumbho niśumbhaś cātirvīryavān |

kiṁ karomi pratijñā me yad anālocitā purā ||75||

sa tvaṁ gaccha mayoktaṁ te yad etat sarvam ādṛtaḥ |

tad ācakṣvāsurendrāya sa ca yuktaṁ karotu yat ||76||

iti śrī-mārkaṇḍeya-purāṇe sāvarṇike manvantare devī-māhātmye

devyā dūta-saṁvādo nāma

pañcamo’dhyāyaḥ

||5||

-o)0(o-

(6)

### || atha ṣaṣṭho’dhyāyaḥ ||

ṛṣir uvāca—

ity ākarṇya vaco devyāḥ sa dūto’marṣa-pūritaḥ |

samācaṣṭa samāgamya daitya-rājāya vistarāt ||1||

tasya dūtasya tad-vākyam ākarṇyāsura-rāṭ tataḥ |

sa-krodhaḥ prāha daityānām adhipaṁ dhūmra-locanam ||2||

he dhūmra-locanāśu tvaṁ sva-sainya-parivāratiḥ |

tām ānaya balād duṣṭāṁ keśākarṣaṇa-vihvalām ||3||

tat-paritrāṇa-daḥ kaścid yadi vottiṣṭhate’paraḥ |

sa hantavyo’maro vāpi yakṣo gandharva eva vā ||4||

ṛṣir uvāca—

tenājñaptas tataḥ śīghraṁ sa daityo dhūmra-locanaḥ |

vṛtaḥ ṣaṣṭayā sahasrāṇām asurāṇāṁ dṛtaṁ yayau ||5||

sa dṛṣṭvā tāṁ tato devīṁ tuhinācala-saṁsthitām |

jagādoccaiḥ prayāhīti mūlaṁ śumbha-niśumbhayoḥ ||6||

na cet prītyādya bhavatī mad-bhartāram upaiṣyati |

tato balān nayāmy eṣa keśākarṣaṇa-vihvalām ||7||

devy uvāca—

daityeśvareṇa prahito balavān bala-saṁvṛtaḥ |

balān nayasi mām evaṁ tataḥ kiṁ te karomy aham ||8||

ṛṣir uvāca—

ity uktaḥ so’bhyadhāvat tām asuro dhūmra-locanaḥ |

huṅkāreṇaiva taṁ bhasma sā cakārāmbikā tataḥ ||9||

atha kruddhaṁ mahā-sainyam asurāṇāṁ tathāmbikām |

vavarṣa sāyakais tīkṣṇais tathā śakti-paraśvadhaiḥ ||10||

tato dhuta-saṭaḥ kopāt kṛtvā nādaṁ subhairavam |

papātāsura-senāyāṁ siṁho devyāḥ sva-vāhanaḥ ||11||

kāṁścit kara-prahāreṇa daityān āsyena cāparān |

ākrāntyā cādhareṇānyān sa jaghāna mahāsurān ||12||

keṣāñcit pāṭayāmāsa nakhaiḥ koṣṭhāni kesarī |

tathā tala-prahāreṇa śirāṁsi kṛtavān pṛthak ||13||

vicchinna-bāhu-śirasaḥ kṛtās tena tathāpare |

pāpau ca rudhiraṁ koṣṭhād anyeṣāṁ dhuta-kesaraḥ ||14||

kṣaṇena tad-balaṁ sarvaṁ kṣayaṁ nītaṁ mahātmanā |

tena kesariṇā devyā vāhanenātikopinā ||15||

śrutvā tam asuraṁ devyā nihataṁ dhūmra-locanam |

balaṁ ca kṣayitaṁ kṛtsnaṁ devī-kesariṇā tataḥ ||16||

cukopa daityādhipatiḥ śumbhaḥ prasphuritādharaḥ |

ājñāpayāmāsa ca tau caṇḍa-muṇḍau mahāsurau ||17||

he caṇḍa he muṇḍa balair bahulaiḥ parivāritau |

tatra gachataṁ gatvā ca sā samānīyatāṁ laghu ||18||

keśeṣv ākṛṣya baddhvā vā yadi vaḥ saṁśayo yudhi |

tadāśeṣāyudhaiḥ sarvair asurair vinihanyatām ||19||

tasyāṁ hatāyāṁ duṣṭāyāṁ siṁhe ca vinipātite |

śīghram āgamyatāṁ baddhvā gṛhītvā tām athāmbikām ||20||

iti śrī-mārkaṇḍeya-purāṇe sāvarṇike manvantare devī-māhātmye

dhūmra-locana-vadho nāma

ṣaṣṭho’dhyāyaḥ

||6||

-o)0(o-

(7)

### || atha saptamo’dhyāyaḥ ||

ṛṣir uvāca—

ājñaptās te tato daityāś caṇḍa-muṇḍa-purogamāḥ |

caturaṅga-balopetā yayur abhyudyatāyudhāḥ ||1||

dadṛśus te tato devīm īṣad dhāsāṁ vyavasthitām |

siṁhasyopari śailendra-śṛṅge mahati kāñcane ||2||

te dṛṣṭā tāṁ samādātum udyamaṁ cakrur udyatāḥ |

ākṛṣṭa-cāpāsi-dharās tathānye tat-samīpagāḥ ||3||

tataḥ kopaṁ cakāroccair ambikā tān arīn prati |

kopena cāsyā vadanaṁ maṣī-varṇam abhūt tadā ||4||

bhrukuṭīkuṭilāttasyā lalāṭaphalakāddṛtam |

kālī karālavadanā viniṣkrāntāsipāśinī ||5||

vicitrakhaṭvāṅgadharā naramālāvibhūṣaṇā |

dvīpicarmaparīdhānā śuṣkamāṁsātibhairavā ||6||

ativistāravadanā jihvālalanabhīṣaṇā |

nimagnāraktanayanā nādāpūritadiṇmukhā ||7||

sā vegenābhipatitā ghātayantī mahāsurān |

sainye tatra surārīṇāmabhakṣayata tadbalam ||8||

pārṣṇigrāhāṅkuśagrāhiyodhaghaṇṭāsamanvitān |

samādāyaikahastena mukhe cikṣepa vāraṇān ||9||

tathaiva yodhaṁ turagai rathaṁ sārathinā saha |

nikṣipya vaktre daśanaiś carvayatyatibhairavam ||10||

ekaṁ jagrāha keśeṣu grīvāyāmatha cāparam |

pādenākramya caivānyamurasānyamapothayat ||11||

tair muktāni ca śastrāṇi mahāstrāṇi tathāsuraiḥ |

mukhena jagrāha ruṣā daśanair mathitāny api ||12||

balināṁ tadbalaṁ sarvam asurāṇāṁ durātmanām |

mamardābhakṣayac cānyānanyāṁś cātāḍayattathā ||13||

asinā nihatāḥ kecitkecitkhaṭvāṅgatāḍitāḥ |

jagmurvi-nāśamasurā dantāgrābhihatās tathā ||14||

kṣaṇena tadbalaṁ sarvam asurāṇāṁ nipātitam |

dṛṣṭvā caṇḍo’bhidudrāva tāṁ kālīmatibhīṣaṇām ||15||

śaravarṣair mahā-bhīmair bhīmākṣīṁ tāṁ mahāsuraḥ |

chādayāmāsa cakraiś ca muṇḍaḥ kṣiptaiḥ sahasraśaḥ ||16||

tāni cakrāṇyanekāni viśamānāni tanmukham |

babhuryathā’rkabimbāni subahūni ghanodaram ||17||

tato jahāsātiruṣā bhīmaṁ bhairava-nādinī |

kālī karāla-vaktrāntar-durdarśa-daśanojjvalā ||18||

utthāya ca mahā-siṁhaṁ devī caṇḍam adhāvata |

gṛhītvā cāsya keśeṣu śirastenāsinācchinat ||19||

atha muṇḍo’bhyadhāvattāṁ dṛṣṭvā caṇḍaṁ nipātitam |

tamapyapātayadbhūmau sā khaḍgābhihataṁ ruṣā ||20||

hataśeṣaṁ tataḥ sainyaṁ dṛṣṭvā caṇḍaṁ nipātitam |

muṇḍaṁ ca sumahāvīryaṁ diśo bheje bhayāturam ||21||

śiraś caṇḍasya kālī ca gṛhītvā muṇḍam eva ca |

prāha pracaṇḍāṭṭahāsamiśramabhyetya caṇḍikām ||22||

mayā tavātropahṛtau caṇḍa-muṇḍau mahā-paśū |

yuddhayajñe svayaṁ śumbhaṁ niśumbhaṁ ca haniṣyasi ||23||

ṛṣir uvāca—

tāv ānītau tato dṛṣṭvā caṇḍa-muṇḍau mahāsurau |

uvāca kālīṁ kalyāṇī lalitaṁ caṇḍikā vacaḥ ||24||

yasmāc caṇḍam ca muṇḍaṁ ca gṛhītvā tvam upāgatā |

cāmuṇḍeti tato loke khyātā devī bhaviṣyasi ||25||

iti śrī-mārkaṇḍeya-purāṇe sāvarṇike manvantare devī-māhātmye

caṇḍa-muṇḍa-vadho nāma

saptamo’dhyāyaḥ

||7||

-o)0(o-

(8)

### || atha aṣṭamo’dhyāyaḥ ||

ṛṣir uvāca—

caṇḍe ca nihate daitye muṇḍe ca vinipātite |

bahuleṣu ca sainyeṣu kṣayiteṣv asureśvaraḥ ||1||

tataḥ kopa-parādhīna-cetāḥ śumbhaḥ pratāpavān |

udyogaṁ sarva-sainyānāṁ daityānām ādideśa ha ||2||

adya sarva-balair daityāḥ ṣaḍ-aśītirudāyudhāḥ |

kambūnāṁ caturaśītir niryāntu sva-balair vṛtāḥ ||3||

koṭi-vīryāṇi pañcāśad asurāṇāṁ kulāni vai |

śataṁ kulāni dhaumrāṇāṁ nirgacchantu mamājñayā ||4||

kālakā daurhṛdā mauryāḥ kālikeyās tathāsurāḥ |

yuddhāya sajjā niryāntu ājñayā tvaritā mama ||5||

ity ājñāpyāsura-patiḥ śumbho bhairava-śāsanaḥ |

nirjagāma mahā-sainya-sahasrair bahubhir vṛtaḥ ||6||

āyāntaṁ caṇḍikā dṛṣṭvā tat-sainyam atibhīṣaṇam |

jyā-svanaiḥ pūrayāmāsa dharaṇī-gaganāntaram ||7||

tataḥ siṁho mahā-nādam atīva kṛtavān nṛpa |

ghaṇṭā-svanena tān nādān ambikā copabṛṁhayat ||8||

dhanur-jyā-siṁha-ghaṇṭānāṁ nādāpūrita-diṇ-mukhā |

ninādair bhīṣaṇaiḥ kālī jigye vistāritānanā ||9||

taṁ ninādam upaśrutya daitya-sainyaiś caturdiśam |

devī siṁhas tathā kālī sa-roṣaiḥ parivāritāḥ ||10||

etasminn antare bhūpa vināśāya sura-dviṣām |

bhavāyāmara-siṁhānām ativīrya-balānvitāḥ ||11||

brahmeśa-guha-viṣṇūnāṁ tathendrasya ca śaktayaḥ |

śarīrebhyo viniṣkramya tad-rūpaiś caṇḍikāṁ yayuḥ ||12||

yasya devasya tad-rūpaṁ yathā bhūṣaṇa-vāhanam |

tadvad eva hi tac-chaktir asurān yoddhum āyayau ||13||

haṁsa-yukta-vimānāgre sākṣa-sūtra-kamaṇḍaluḥ |

āyātā brahmaṇaḥ śaktir brahmāṇī sābhidhīyate ||14||

māheśvarī vṛṣārūḍhā triśūla-vara-dhāriṇī |

mahāhi-valayā prāptā candra-rekhā-vibhūṣaṇā ||15||

kaumārī śakti-hastā ca mayūra-vara-vāhanā |

yoddhum abhyāyayau daityān ambikā guha-rūpiṇī ||16||

tathaiva vaiṣṇavī śaktir garuḍopari saṁsthitā |

śaṅkha-cakra-gadā-śārṅga-khaḍga-hastā’bhyupāyayau ||17||

yajña-vārāham atulaṁ rūpaṁ yā bibhrato hareḥ |

śaktiḥ sāpyāyayau tatra vārāhīṁ bibhratī tanum ||18||

nārasiṁhī nṛsiṁhasya bibhratī sadṛśaṁ vapuḥ |

prāptā tatra saṭākṣepa-kṣipta-nakṣatra-saṁhatiḥ ||19||

vajra-hastā tathaivaindrī gaja-rājopari sthitā |

prāptā sahasra-nayanā yathā śakras tathaiva sā ||20||

tataḥ parivṛtas tābhir īśāno deva-śaktibhiḥ |

hanyantām asurāḥ śīghraṁ mama prītyāha caṇḍikām ||21||

tato devī-śarīrāt tu viniṣkrāntātibhīṣaṇā |

caṇḍikā śaktir atyugrā śivā-śata-ninādinī ||22||

sā jāha dhūmra-jaṭilam īśānam aparājitā |

dūtas tvaṁ gaccha bhagavan pārśvaṁ śumbha-niśumbhayoḥ ||23||

brūhi śumbhaṁ niśumbhaṁ ca dānavāvatigarvitau |

ye cānye dānavās tatra yuddhāya samupasthitāḥ ||24||

trailokyam indro labhatāṁ devāḥ santu havir-bhujaḥ |

yūyaṁ prayāta pātālaṁ yadi jīvitum icchatha ||25||

balāvalepād atha ced bhavanto yuddha-kāṅkṣiṇaḥ |

tad āgacchata tṛpyantu mac-chivāḥ piśitena vaḥ ||26||

yato niyukto dautyena tayā devyā śivaḥ svayam |

śiva-dūtīti loke’smiṁs tataḥ sā khyātim āgatā ||27||

te’pi śrutvā vaco devyāḥ śarvākhyātaṁ mahāsurāḥ |

amarṣāpūritā jagmur yataḥ kātyāyanī sthitā ||28||

tataḥ prathamam evāgre śara-śakty-ṛṣṭi-vṛṣṭibhiḥ |

vavarṣur uddhatāmarṣās tāṁ devīm amarārayaḥ ||29||

sā ca tān prahitān bāṇāñ chūla-śakti-paraśv-adhān |

ciccheda līlayādhmāta-dhanur-muktair maheṣubhiḥ ||30||

tasyāgratas tathā kālī śūla-pāta-vidāritān |

khaṭvāṅga-pothitāṁś cārīn kurvantī vyacarat tadā ||31||

kamaṇḍalu-jalākṣepa-hata-vīryān hataujasaḥ |

brahmāṇī cākaroc chatrūn yena yena sma dhāvati ||32||

māheśvarī triśūlena tathā cakreṇa vaiṣṇavī |

daityāñ jaghāna kaumārī tathā śaktyā’tikopanā ||33||

aindrī kuliśa-pātena śataśo daitya-dānavāḥ |

petur vidāritāḥ pṛthvyāṁ rudhiraugha-pravarṣiṇaḥ ||34||

tuṇḍa-prahāra-vidhvastā daṁṣṭrāgra-kṣata-vakṣasaḥ |

vārāha-mūrtyā nyapataṁś cakreṇa ca vidāritāḥ ||35||

nakhair vidāritāṁś cānyān bhakṣayantī mahāsurān |

nārasiṁhī cacārājau nāda-pūrṇa-dig-ambarā ||36||

caṇḍāṭṭa-hāsair asurāḥ śiva-dūty-abhidūṣitāḥ |

petuḥ pṛthivyāṁ patitāṁs tāṁś cakhādātha sā tadā ||37||

iti mātṛ-gaṇaṁ kruddhaṁ mardayantaṁ mahāsurān |

dṛṣṭvā’bhyupāyair vividhair neśur devāri-sainikāḥ ||38||

palāyana-parān dṛṣṭvā daityān mātṛ-gaṇārditān |

yoddhum abhyāyayau kruddho raktabījo mahāsuraḥ ||39||

raktabindur yadā bhūmau pataty asya śarīrataḥ |

samutpatati medinyāṁ tat-pramāṇas tadāsuraḥ ||40||

yuyudhe sa gadā-pāṇir indra-śaktyā mahāsuraḥ |

tataś candrā sva-vajreṇa raktabījam atāḍayat ||41||

kuliśenāhatasyāśu bahu susrāva śoṇitam |

samuttasthus tato yodhās tad-rūpās tat-parākramāḥ ||42||

yāvantaḥ patitās tasya śarīrād rakta-bindavaḥ |

tāv antaḥ puruṣā jātās tad-vīrya-bala-vikramāḥ ||43||

te cāpi yuyudhus tatra puruṣā rakta-sambhavāḥ |

samaṁ mātṛbhir atyugra-śastra-pātātibhīṣaṇam ||44||

punaś ca vajra-pātena kṣatam asya śiro yadā |

vavāha raktaṁ puruṣās tato jātāḥ sahasraśaḥ ||45||

vaiṣṇavī samare cainaṁ cakreṇābhijaghāna ha |

gadayā tāḍayāmāsa aindrī tam asureśvaram ||46||

vaiṣṇavī-cakra-bhinnasya rudhira-srāva-sambhavaiḥ |

sahasraśo jagad-vyāptaṁ tat-pramāṇair mahāsuraiḥ ||47||

śaktyā jaghāna kaumārī vārāhī ca tathā’sinā |

māheśvarī triśūlena raktabījaṁ mahāsuram ||48||

sa cāpi gadayā daityaḥ sarvā evāhanat pṛthak |

mātṝḥ kopa-samāviṣṭo raktabījo mahāsuraḥ ||49||

tasyāhatasya bahudhā śakti-śūlādibhir bhuvi |

papāta yo vai raktaughas tenāsañ chataśo’surāḥ ||50||

taiś cāsurāsṛk-sambhūtair asuraiḥ sakalaṁ jagat |

vyāptam āsīt tato devā bhayam ājagmur uttamam ||51||

tān viṣaṇṇān surān dṛṣṭvā caṇḍikā prāhasat tvarā |

uvāca kālīṁ cāmuṇḍe vistīrṇaṁ vadanaṁ kuru ||52||

mac-chastra-pāta-sambhūtān rakta-bindūn mahāsurān |

rakta-bindoḥ pratīccha tvaṁ vaktreṇānena vegitā ||53||

bhakṣayantī cara raṇe tad-utpannān mahāsurān |

evam eṣa kṣayaṁ daityaḥ kṣīṇa-rakto gamiṣyati ||54||

bhakṣyamāṇās tvayā cogrā na cotpatsyanti cāpare |

ity uktvā tāṁ tato devī śūlenābhijaghāna tam ||55||

mukhena kālī jagṛhe raktabījasya śoṇitam |

tato’sāv ājaghānātha gadayā tatra caṇḍikām ||56||

na cāsyā vedanāṁ cakre gadā-pāto’lpikām api |

tasyāhatasya dehāt tu bahu susrāva śoṇitam ||57||

yatas tatas tad-vakreṇa cāmuṇḍā sampratīcchati |

mukhe samudgatā ye’syā rakta-pātān mahāsurāḥ ||58||

tāṁś cakhādātha cāmuṇḍā papau tasya ca śoṇitam |

devī śūlena vajreṇa bāṇair asibhir ṛṣṭibhiḥ ||59||

jaghāna raktabījaṁ taṁ cāmuṇḍāpīta-śoṇitam |

sa papāta mahī-priṣṭhe śastra-saṅgha-samāhataḥ ||60||

nīraktaś ca mahīpāla raktabījo mahāsuraḥ |

tatas te harṣam atulam avāpus tridaśā nṛpa ||61||

teṣāṁ mātṛ-gaṇo jāto nanartāsṛṅ-madoddhataḥ ||62||

iti śrī-mārkaṇḍeya-purāṇe sāvarṇike manvantare devī-māhātmye

raktabīja-vadho nāma

aṣṭamo’dhyāyaḥ

||8||

-o)0(o-

(9)

### || atha navamo’dhyāyaḥ ||

rājovāca—

vicitram idam ākhyātaṁ bhagavan bhavatā mama |

devyāś carita-māhātmyaṁ raktabīja-vadhāśritam ||1||

bhūyaś cecchāmy ahaṁ śrotuṁ raktabīje nipātite |

cakāra śumbho yat karma niśumbhaś cātikopanaḥ ||2||

ṛṣir uvāca—

cakāra kopam atulaṁ raktabīje nipātite |

śumbhāsuro niśumbhaś ca hateṣv anyeṣu cāhave ||3||

hanyamānaṁ mahā-sainyaṁ vilokyāmarṣam udvahan |

abhyadhāvan niśumbho’tha muravyayāsura-senayā ||4||

tasyāgratas tathā pṛṣṭhe pārśvayoś ca mahāsurāḥ |

sandaṣṭauṣṭha-puṭāḥ kruddhā hantuṁ devīm upāyayuḥ ||5||

ājagāma mahā-vīryaḥ śumbho’pi sva-balair vṛtaḥ |

nihantuṁ caṇḍikāṁ kopāt kṛtvā yuddhaṁ tu mātṛbhiḥ ||6||

tato yuddham atīvāsīd devyā śumbha-niśumbhayoḥ |

śara-varṣam atīvograṁ meghayor iva varṣatoḥ ||7||

cicchedāstāñ charāṁs tābhyāṁ caṇḍikā sva-śarotkaraiḥ |

tāḍayāmāsa cāṅgeṣu śastraughair asureśvarau ||8||

niśumbho niśitaṁ khaḍgaṁ carma cādāya suprabham |

atāḍayan mūrdhni siṁhaṁ devyā vāhanam uttamam ||9||

tāḍite vāhane devī kṣurapreṇāsim uttamam |

niśumbhasyāśu ciccheda carma cāpy aṣṭa-candrakam ||10||

chinne carmaṇi khaḍge ca śaktiṁ cikṣepa so’suraḥ |

tām apy asya dvidhā cakre cakreṇābhimukhāgatām ||11||

kopādhmāto niśumbho’tha śūlaṁ jagrāha dānavaḥ |

āyāntaṁ muṣṭi-pātena devī tac cāpy acūrṇayat ||12||

āviddhayātha gadāṁ so’pi cikṣepa caṇḍikāṁ prati |

sāpi devyā triśūlena bhinnā bhasmatvam āgatā ||13||

tataḥ paraśu-hastaṁ tam āyāntaṁ daitya-puṅgavam |

āhasya devī bāṇaughair apātayata bhūtale ||14||

tasmin nipatite bhūmau niśumbhe bhīma-vikrame |

bhrātary atīva saṅkruddhaḥ prayayau hantum ambikām ||15||

sa ratha-sthas tathātyuccair gṛhīta-paramāyudhaiḥ |

bhujair aṣṭābhir atulair vyāpyāśeṣaṁ babhau nabhaḥ ||16||

tam āyāntaṁ samālokya devī śaṅkham avādayat |

jyā-śabdaṁ cāpi dhanuṣaś cakārātīva duḥsaham ||17||

pūrayāmāsa kakubho nija-ghaṇṭā-svanena ca |

samasta-daitya-sainyānāṁ tejo-vadha-vidhāyinā ||18||

tataḥ siṁho mahā-nādais tyājitebha-mahā-madaiḥ |

pūrayāmāsa gaganaṁ gāṁ tathopa diśo daśa ||19||

tataḥ kālī samutpatya gaganaṁ kṣamām atāḍayat |

karābhyāṁ tan-ninādena prāk svanāste tirohitāḥ ||20||

aṭṭāṭṭa-hāsam aśivaṁ śiva-dūtī cakāra ha |

taiḥ śabdair asurās tresuḥ śumbhaḥ kopaṁ paraṁ yayau ||21||

durātmaṁs tiṣṭha tiṣṭheti vyājahārāmbikā yadā |

tadā jayety abhihitaṁ devair ākāśa-saṁsthitaiḥ ||22||

śumbhenāgatya yā śaktir muktā jvālātibhīṣaṇā |

āyāntī vahni-kūṭābhā sā nirastā maholkayā ||23||

siṁha-nādena śumbhasya vyāptaṁ loka-trayāntaram |

nirghāta-niḥsvano ghoro jitavān avanīpate ||24||

śumbha-muktāñ charān devī śumbhas tat-prahitāñ charān |

ciccheda sva-śarair ugraiḥ śataśo’tha sahasraśaḥ ||25||

tataḥ sā caṇḍikā kruddhā śūlenābhijaghāna tam |

sa tadābhihato bhūmau mūrcchito nipapāta ha ||26||

tato niśumbhaḥ samprāpya cetanām ātta-kārmukaḥ |

ājaghāna śarair devīṁ kālīṁ kesariṇaṁ tathā ||27||

punaś ca kṛtvā bāhūnām ayutaṁ danujeśvaraḥ |

cakrāyudhena ditijaś chādayāmāsa caṇḍikām ||28||

tato bhagavatī kruddhā durgā durgārti-nāśinī |

ciccheda tāni cakrāṇi sva-śaraiḥ sāyakāṁś ca tān ||29||

tato niśumbho vegena gadām ādāya caṇḍikām |

abhyadhāvata vai hantuṁ daitya-senā-samāvṛtaḥ ||30||

tasyāpatata evāśu gadāṁ ciccheda caṇḍikā |

khaḍgena śita-dhāreṇa sa ca śūlaṁ samādade ||31||

śūla-hastaṁ samāyāntaṁ niśumbham amarārdanam |

hṛdi vivyādha śūlena vegābiddhena caṇḍikā ||32||

bhinnasya tasya śūlena hṛdayān niḥsṛto’paraḥ |

mahā-balo mahā-vīryas tiṣṭheti puruṣo vadan ||33||

tasya niṣkrāmato devī prahasya svanavat tataḥ |

śiraś ciccheda khaḍgena tato’sāv apatad bhuvi ||34||

tataḥ siṁhaś cakhādogra-daṁṣṭrākṣuṇṇa-śiro-dharān |

asurāṁs tāṁs tathā kālī śiva-dūtī tathāparān ||35||

kaumārī-śakti-nirbhinnāḥ kecin neśur mahāsurāḥ |

brahmāṇī-mantra-pūtena toyenānye nirākṛtāḥ ||36||

māheśvarī-triśūlena bhinnāḥ petus tathāpare |

vārāhī-tuṇḍa-ghātena kecic cūrṇākṛtā bhuvi ||37||

khaṇḍaṁ khaṇḍaṁ ca cakreṇa vaiṣṇavyā dānavāḥ kṛtāḥ |

vajreṇa caindrī-hastāgra-vimuktena tathāpare ||38||

kecid vineśur asurāḥ kecin naṣṭā mahāhavāt |

bhakṣitāś cāpare kālī-śivadūtī-mṛgādhipaiḥ ||39||

iti śrimārkaṇḍeyapurāṇe sāvarṇike manvantare devī-māhātmye

niśumbha-vadho nāma

navamo’dhyayaḥ

||9||

-o)0(o-

(10)

### || atha daśamo’dhyāyaḥ ||

ṛṣir uvāca—

niśumbhaṁ nihataṁ dṛṣṭvā bhrātaraṁ prāṇa-sammitam |

hanyamānaṁ balaṁ caiva śumbhaḥ kruddho’bravīd vacaḥ |1||

balāvalepa-duṣṭe tvaṁ mā durge garvam āvaha |

anyāsāṁ balam āśritya yuddhyase yātimāninī ||2||

devy uvāca—

ekaivāhaṁ jagaty atra dvitīyā kā mamāparā |

paśyaitā duṣṭa mayy eva viśantyo mad-vibhūtayaḥ ||3||

tataḥ samastās tā devyo brahmāṇī-pramukhā layam |

tasyā devyās tanau jagmur ekaivāsīt tadāmbikā ||4||

devy uvāca—

ahaṁ vibhūtyā bahubhir iha rūpair yad āsthitā |

tat saṁhṛtaṁ mayaikaiva tiṣṭhāmy ājau sthiro bhava ||5||

ṛṣir uvāca—

tataḥ pravavṛte yuddhaṁ devyāḥ śumbhasya cobhayoḥ |

paśyatāṁ sarva-devānām asurāṇāṁ ca dāruṇām ||6||

śara-varṣaiḥ śitaiḥ śastrais tathāstraiś caiva dāruṇaiḥ |

tayor yuddham abhūd bhūyaḥ sarva-loka-bhayaṅkaram ||7||

divyāny astrāṇi śataśo mumuce yāny athāmbikā |

babhañja tāni daityendras tat-pratīghāta-kartṛbhiḥ ||8||

muktāni tena cāstrāṇi divyāni parameśvarī |

babhañja līlayaivogra-huṅkāroccāraṇādibhiḥ ||9||

tataḥ śara-śatair devīm ācchādayata so’suraḥ |

sāpi tat-kupitā devī dhanuś ciccheda ceṣubhiḥ ||10||

chinne dhanuṣi daityendras tathā śaktim athādade |

ciccheda devī cakreṇa tām apy asya kare sthitām ||11||

tataḥ khaḍgam upādāya śata-candraṁ ca bhānumat |

abhyadāvat tadā devīṁ daityanām adhipeśvaraḥ ||12||

tasyāpatata evāśu khaḍgaṁ ciccheda caṇḍikā |

dhanur muktaiḥ śitair bāṇaiś carma cārka-karāmalam ||13||

hatāśvaḥ sa tadā daityaś chinna-dhanvā visārathiḥ |

jagrāha mudgaraṁ ghoram ambikā-nidhanodyataḥ ||14||

cicchedāpatatas tasya mudgaraṁ niśitaiḥ śaraiḥ |

tathāpi so’bhyadhāvat tāṁ muṣṭim udyamya vegavān ||15||

sa muṣṭiṁ pātayāmāsa hṛdaye daitya-puṅgavaḥ |

devyās taṁ cāpi sā devī talenorasy atāḍayat ||16||

tala-prahārābhihato nipapāta mahītale |

sa daitya-rājaḥ sahasā punar eva tathotthitaḥ ||17||

utpatya ca pragṛhyoccair devīṁ gaganam āsthitaḥ |

tatrāpi sā nirādhārā yuyudhe tena caṇḍikā ||18||

niyuddhaṁ khe tadā daityaś caṇḍikā ca parasparam |

cakratuḥ prathamaṁ siddha-muni-vismaya-kārakam ||19||

tato niyuddhaṁ suciraṁ kṛtvā tenāmbikā saha |

utpāṭya bhrāmayāmāsa cikṣepa dharaṇī-tale ||20||

sa kṣipto dharaṇīṁ prāpya muṣṭim udyamya vegataḥ |

abhyadhāvata duṣṭātmā caṇḍikā-nidhanecchayā ||21||

tam āyāntaṁ tato devī sarva-daitya-janeśvaram |

jagatyāṁ pātayāmāsa bhittvā śūlena vakṣasi ||22||

sa gatāsuḥ papātorvyāṁ devī śūlāgra-vikṣataḥ |

cālayan sakalāṁ pṛthvīṁ sābdhi-dvīpāṁ sa-parvatām ||23||

tataḥ prasannam akhilaṁ hate tasmin durātmani |

jagat-svāsthyam atīvāpa nirmalaṁ cābhavan nabhaḥ ||24||

utpāta-meghāḥ solkā ye prāgāsaṁs te śaṁ yayuḥ |

sarito mārga-vāhinyas tathāsaṁs tatra pātite ||25||

tato deva-gaṇāḥ sarve harṣa-nirbhara-mānasāḥ |

babhūvur nihate tasmin gandharvā lalitaṁ jaguḥ ||26||

avādayaṁs tathaivānye nanṛtuś cāpsaro-gaṇāḥ |

vavuḥ puṇyās tathā vātāḥ suprabho’bhūd divākaraḥ ||27||

jajvaluś cāgnayaḥ śāntāḥ śānta-dig-janita-svanāḥ ||28||

iti śrī-mārkaṇḍeya-purāṇe sāvarṇike manvantare devī-māhātmye

śumbha-vadho nāma

daśamo’dhyāyaḥ

||10||

-o)0(o-

(11)

### || atha ekādaśo’dhyāyaḥ ||

ṛṣir uvāca—

devyā hate tatra mahāsurendre

sendrāḥ surā vahni-purogamās tām |

kātyāyanīṁ tuṣṭuvur iṣṭa-lābhād

vikāsi-vaktrābja-vikāsitāśāḥ ||1||

devi prapannārti-hare prasīda

prasīda mātar jagato’khilasya |

prasīda viśveśvari pāhi viśvaṁ

tvam īśvarī devi carācarasya ||2||

ādhāra-bhūtā jagatas tvam ekā

mahī-svarūpeṇa yataḥ sthitāsi |

apāṁ svarūpa-sthitayā tvayaitad

āpyāyate kṛtsnam alaṅghya-vīrye ||3||

tvaṁ vaiṣṇavī śaktir ananta-vīryā

viśvasya bījaṁ paramāsi māyā |

saṁmohitaṁ devi samastam etat

tvaṁ vai prasannā bhuvi mukti-hetuḥ ||4||

vidyāḥ samastās tava devi bhedāḥ

striyaḥ samastāḥ sakalā jagatsu |

tvayaikayā pūritam ambayaitat

kā te stutiḥ stavya-parāparoktiḥ ||5||

sarva-bhūtā yadā devī bhukti-mukti-pradāyinī |

tvaṁ stutā stutaye kā vā bhavantu paramoktayaḥ ||6||

sarvasya buddhi-rūpeṇa janasya hṛdi saṁsthite |

svargāpavargade devi nārāyaṇi namo’stu te ||7||

kalā-kāṣṭhādi-rūpeṇa pariṇāma-pradāyini |

viśvasyoparatau śakte nārāyaṇi namo’stu te ||8||

sarva-maṅgala-māṅgalye śive sarvātha-sādhike |

śaraṇye try-ambake gauri nārāyaṇi namo’stu te ||9||

sṛṣṭi-sthiti-vināśānāṁ śakti-bhūte sanātani |

guṇāśraye guṇa-maye nārāyaṇi namo’stu te ||10||

śaraṇāgata-dīnārta-paritrāṇa-parāyaṇe |

sarvasyārti-hare devi nārāyaṇi namo’stu te ||11||

haṁsa-yukta-vimāna-sthe brahmāṇī-rūpa-dhāriṇi |

kauśāmbhaḥ-kṣarike devi nārāyaṇi namo’stu te ||12||

tri-śūla-candrāhi-dhare mahā-vṛṣabha-vāhini |

māheśvarī-svarūpeṇa nārāyaṇi namo’stute ||13||

mayūra-kukkuṭa-vṛte mahā-śakti-dhare’naghe |

kaumārī-rūpa-saṁsthāne nārāyaṇi namo’stu te ||14||

śaṅkha-cakra-gadā-śārṅga-gṛhīta-paramāyudhe |

prasīda vaiṣṇavī-rūpe nārāyaṇi namo’stu te ||15||

gṛhītogra-mahā-cakre daṁṣṭroddhṛta-vasundhare |

varāha-rūpiṇi śive nārāyaṇi namo’stu te ||16||

nṛsiṁha-rūpeṇogreṇa hantuṁ daityān kṛtodyame |

trailokya-trāṇa-sahite nārāyaṇi namo’stu te ||17||

kirīṭini mahā-vajra sahasra-nayanojjvale |

vṛtra-prāṇa-hare caindri nārāyaṇi namo’stu te ||18||

śiva-dūtī-svarūpeṇa hata-daitya-mahā-bale |

ghora-rūpe mahā-rāve nārāyaṇi namo’stu te ||19||

daṁṣṭrā-karāla-vadane śiro-mālā-vibhūṣaṇe |

cāmuṇḍe muṇḍa-mathane nārāyaṇi namo’stu te ||20||

lakṣmi lajje mahā-vidye śraddhe puṣṭi svadhe dhruve |

mahā-rātri mahā-māye nārāyaṇi namo’stu te ||21||

medhe sarasvati vare bhūti bābhravi tāmasi |

niyate tvaṁ prasīdeśe nārāyaṇi namo’stu te ||22||

sarva-svarūpe sarveśe sarva-śakti-samanvite |

bhayebhyas trāhi no devi durge devi namo’stu te ||23||

etat te vadanaṁ saumyaṁ locana-traya-bhūṣitam |

pātu naḥ sarva-bhūtebhyaḥ kātyāyani namo’stu te ||24||

jvālā-karālam atyugram aśeṣāsura-sūdanam |

tri-śūlaṁ pātu no bhīter bhadrakāli namo’stu te ||25||

hinasti daitya-tejāṁsi svanenāpūrya yā jagat |

sā ghaṇṭā pātu no devi pāpebhyo naḥ sutān iva ||26||

asurāsṛg-vasā-paṅka-carcitas te karojjvalaḥ |

śubhāya khaḍgo bhavatu caṇḍike tvāṁ natā vayam ||27||

rogān aśeṣān apahaṁsi tuṣṭā

ruṣṭā tu kāmān sakalān abhīṣṭān |

tvām āśritānāṁ na vipannarāṇāṁ

tvām āśritā hy āśrayatāṁ prayānti ||28||

etat-kṛtaṁ yat kadanaṁ tvayādya

dharma-dviṣāṁ devi mahāsurāṇām |

rūpair anekair bahudhātma-mūrtim

kṛtvāmbike tat prakaroti kānyā ||29||

vidyāsu śāstreṣu viveka-dīpeṣv

ādyeṣu vākyeṣu ca kā tvad-anyā |

mamatva-garte’timahā-ndhakāre

vibhrāmayaty etad atīva viśvam ||30||

rakṣāṁsi yatrogra-viṣāś ca nāgā

yatrārayo dasyu-balāni yatra |

dāvānalo yatra tathābdhi-madhye

tatra sthitā tvaṁ paripāsi viśvam ||31||

viśveśvari tvaṁ paripāsi viśvaṁ

viśvātmikā dhārayasīti viśvam |

viśveśa-vandyā bhavatī bhavanti

viśvāśrayā ye tvayi bhakti-namrāḥ ||32||

devi prasīda paripālaya no’ri-

bhīter nityaṁ yathāsura-vadhād adhunaiva sadyaḥ |

pāpāni sarva-jagatāṁ praśamaṁ nayāśu

utpāta-pāka-janitāṁś ca mahopasargān ||33||

praṇatānāṁ prasīda tvaṁ devi viśvārti-hāriṇi |

trailokya-vāsinām īḍye lokānāṁ varadā bhava ||34||

devy uvāca—

varadāhaṁ sura-gaṇā varaṁ yan manasecchatha |

taṁ vṛṇudhvaṁ prayacchāmi jagatām upakārakam ||35||

devā ūcuḥ—

sarvābādhā-praśamanaṁ trailokyasyākhileśvari |

evam eva tvayā kāryam asmad-vairi-vināśanam ||36||

devy uvāca—

vaivasvate’ntare prāpte aṣṭāviṁśatime yuge |

śumbho niśumbhaś caivānyāv utpatsyete mahāsurau ||37||

nanda-gopa-gṛhe jātā yaśodā-garbha-sambhavā |

tatas tau nāśayiṣyāmi vindhyācala-nivāsinī ||38||

punar apy atiraudreṇa rūpeṇa pṛthivī-tale |

avatīrya haniṣyāmi vaipracitāṁs tu dānavān ||39||

bhakṣayantyāś ca tān ugrān vaipracitān mahāsurān |

raktā dantā bhaviṣyanti dāḍimī-kusumopamāḥ ||40||

tato māṁ devatāḥ svarge martya-loke ca mānavāḥ |

stuvanto vyāhariṣyanti satataṁ rakta-dantikām ||41||

bhūś ca śata-vārṣikyām anāvṛṣṭāyām anambhasi |

munibhiḥ saṁstutā bhūmau sambhaviṣyāmy ayonijā ||42||

tataḥ śatena netrāṇāṁ nirīkṣiṣyāmi yan munīn |

kīrtayiṣyanti manujāḥ śatākṣīm iti māṁ tataḥ ||43||

tato’ham akhilaṁ lokam ātma-deha-samudbhavaiḥ |

bhariṣyāmi surāḥ śākair āvṛṣṭeḥ prāṇa-dhārakaiḥ ||44||

śākambharīti vikhyātiṁ tadā yāsyāmy ahaṁ bhuvi |

tatraiva ca vadhiṣyāmi durgamākhyaṁ mahāsuram ||45||

durgā-devīti vikhyātaṁ tan me nāma bhaviṣyati |

punaś cāhaṁ yadā bhīmaṁ rūpaṁ kṛtvā himācale ||46||

rakṣāṁsi kṣayayiṣyāmi munīnāṁ trāṇa-kāraṇāt |

tadā māṁ munayaḥ sarve stoṣyanty ānamra-mūrtayaḥ ||47||

bhīmā-devīti vikhyātaṁ tan me nāma bhaviṣyati |

yadāruṇākhyas trailokye mahā-bādhāṁ kariṣyati ||48||

tadāhaṁ bhrāmaraṁ rūpaṁ kṛtvāsaṅkhyeya-ṣaṭpadam |

trailokyasya hitārthāya vadhiṣyāmi mahāsuram ||49||

bhrāmarīti ca māṁ lokās tadā stoṣyanti sarvataḥ |

itthaṁ yadā yadā bādhā dānavotthā bhaviṣyati ||50||

tadā tadāvatīryāhaṁ kariṣyāmy ari-saṅkṣayam ||51||

iti śrī-mārkaṇḍeya-purāṇe sāvarṇike manvantare devī-māhātmye

nārāyaṇī-stutir nāma

ekādaśo’dhyāyaḥ

||11||

-o)0(o-

(12)

### || atha dvādaśo’dhyāyaḥ ||

devy uvāca—

ebhiḥ stavaiś ca māṁ nityaṁ stoṣyate yaḥ samāhitaḥ |

tasyāhaṁ sakalāṁ bādhāṁ nāśayiṣyāmyasaṁśayam ||2||

madhu-kaiṭabha-nāśaṁ ca mahiṣāsuragātanam |

kīrtayiṣyanti ye tadvadvadhaṁ śumbha-niśumbhayoḥ ||3||

aṣṭabhyāṁ ca caturdaśyāṁ navamyāṁ caikacetasaḥ |

śroṣyanti caiva ye bhaktyā mama māhātmyamutamam ||4||

na teṣāṁ duṣkṛtaṁ kiñcidduṣkṛtotthā na cāpadaḥ |

bhaviṣyati na dāridrayaṁ na caiveṣṭaviyojanam ||5||

śatruto na bhayaṁ tasya dasyuto vā na rājataḥ |

na śastrānalatoyaughāt kadācit sambhaviṣyati ||6||

tasmānmamaitanmāhātmyaṁ paṭhitavyaṁ samāhitaiḥ |

śrotavyaṁ ca sadā bhaktyā paraṁ svastyayanaṁ hi tat ||7||

upasargānaśeṣāṁs tu mahā-mārīsamudbhavān |

tathā trividhamutpātaṁ māhātmyaṁ śamayenmama ||8||

yatraitatpaṭhyate samyaṇnityamāyatane mama |

sadā na tadvimokṣyāmi sānnidhyaṁ tatra me sthitam ||9||

balipradāne pūjāyāmagnikārye mahotsave |

sarvaṁ mamaitac caritamuccāryaṁ śrāvyam eva ca ||10||

jānatājānatā vāpi balipūjāṁ tathā kṛtām |

pratīcchiṣyāmyahaṁ prītyā vahnihomaṁ tathākṛtam ||11||

śaratkāle mahā-pūjā kriyate yā ca vārṣikī |

tasyāṁ mamaitanmāhātmyaṁ śrutvā bhaktisamanvitaḥ ||12||

sarvābādhāvinirmukto dhanadhānyasutānvitaḥ |

manuṣyo matprasādena bhaviṣyati na saṁśayaḥ ||13||

śrutvā mamaitanmāhātmyaṁ tathā cotpatayaḥ śubhāḥ |

parākramaṁ ca yuddheṣu jāyate nirbhayaḥ pumān ||14||

ripavaḥ saṁkṣayaṁ yānti kalyāṇaṁ copapadyate |

nandate ca kulaṁ puṁsāṁ māhātmyaṁ mama śṛṇvatām ||15||

śāntikamaṇi sarvatra tathā duḥsvapnadarśane |

grahapīḍāsu cogrāsu māhātmyaṁ śṛṇuyānmama ||16||

upasargāḥ śamaṁ yānti grahapīḍāś ca dāruṇāḥ |

duḥsvapnaṁ ca nṛbhir dṛṣṭaṁ susvapnamupajāyate ||17||

bālagrihābhibhūtānāṁ bālānāṁ śāntikārakam |

saṅghātabhede ca nṛṇāṁ maitrīkaraṇamutamam ||18||

durvṛtānāmaśeṣāṇāṁ balahānikaraṁ param |

rakṣobhūtapiśācānāṁ paṭhanādeva nāśanam ||19||

sarvaṁ mamaitanmāhātmyaṁ mama sannidhikārakam |

paśupuṣpārdhyadhūpaiś ca gandhadīpais tathotamaiḥ ||20 ||

viprāṇāṁ bhaujanarhomaiḥ prokṣaṇīyair aharniśam |

anyaiś ca vividhair bhogaiḥ pradānair vatsareṇa yā ||21||

prītirme kriyate sāsmin sakṛtsucarite śrute |

śrutaṁ harati pāpāni tathārogyaṁ prayacchati ||22||

rakṣāṁ karoti bhūtebhyo janmanāṁ kīrtanaṁ mama |

yuddheṣu caritaṁ yanme duṣṭadaityanivarhaṇam ||23||

tasmiñc chrute vairikṛtaṁ bhayaṁ puṁsāṁ na jāyate |

yuṣmābhiḥ stutayo yāś ca yāś ca brahmarṣibhiḥ kṛtāḥ ||24||

brahmaṇā ca kṛtāstās tu prayacchanti śubhāṁ matim |

araṇye prāntare vāpi dāvāgniparivāritaḥ ||25||

dasyubhir vā vṛtaḥ śūnye gṛhīto vāpi śatrubhiḥ |

siṁhavyāghnānuyāto vā vane vā vanahastibhiḥ || 26||

rājñā kruddhena cājñapto vadhyo bandhagato’pi vā |

ādhūrṇito vā vātena sthitaḥ pote mahā-rṇave ||27||

patatsu cāpi śastreṣu saṅgrāme bhṛśadāruṇe |

sarvābādhāsu ghorāsu vedanābhyardito’pi vā ||28||

smaran mamaitac caritaṁ naro mucyeta saṅkaṭāt |

mama prabhāvātsiṁhādyā dasyavo vairiṇas tathā ||29||

dūrādeva palāyante smarataś caritaṁ mama ||30||

ṛṣir uvāca—

ity uktvā sā bhagavatī caṇḍikā caṇḍavikramā |

paśyatām eva devānāṁ tatraivāntaradhīyata ||32||

te’pi devā nirātaṅkāḥ svādhikārānyathā purā |

yajñabhāgabhujaḥ sarve cakrurvinihatārayaḥ ||33||

daityāś ca devyā nihate śumbhe devaripau yudhi |

jagadvidhvaṁsini tasmin mahogre’tulavikrame ||34||

niśumbhe ca mahā-vīrye śeṣāḥ pātālamāyayuḥ ||35||

evaṁ bhagavatī devī sā nityāpi punaḥ punaḥ |

sambhūya kurute bhūpa jagataḥ paripālanam ||36||

tayaitanmohyate viśvaṁ saiva viśvaṁ prasūyate |

sā yācitā ca vijñānaṁ tuṣṭā ṛddhiṁ prayacchati ||37||

vyāptaṁ tayaitatsakalaṁ brahmāṇḍaṁ manujeśvara |

mahā-kālyā mahā-kāle mahā-mārīsvarūpayā ||38||

saiva kāle mahā-mārī saiva sṛṣṭirbhavatyajā |

sthitaṁ karoti bhūtānāṁ saiva kāle sanātanī ||39||

bhavakāle nṛṇāṁ saiva lakṣmīrvṛddhipradā gṛhe |

saivābhāve tathālakṣmīrvināśāyopajāyate ||40||

stutā sampūjitā puṣpair dhūpagandhādibhis tathā |

dadāti vitaṁ putrāṁś ca matiṁ dharme gatiṁ śubhām ||41||

iti śrī-mārkaṇḍeya-purāṇe sāvarṇike manvantare devī-māhātmye

phala-stutir nāma

dvādaśo’dhyāyaḥ

||12||

-o)0(o-

(13)

### || atha trayodaśo’dhyāyaḥ ||

ṛṣir uvāca—

etate kathitaṁ bhūpa devī-māhātmyam uttamam |

evam-prabhāvā sā devī yayedaṁ dhāryate jagat ||1||

vidyā tathaiva kriyate bhagavad-viṣṇu-māyayā |

tayā tvam eṣa vaiśyaś ca tathaivānye vivekinaḥ ||2||

mohyante mohitāś caiva moham eṣyanti cāpare |

tām upaihi mahā-rāja śaraṇaṁ parameśvarīm ||3||

ārādhitā saiva nṛṇāṁ bhoga-svargāpavarga-dā ||4||

mārkaṇḍeya uvāca—

iti tasya vacaḥ śrutvā surathaḥ sa narādhipaḥ |

praṇipatya mahā-bhāgaṁ tam ṛṣiṁ saṁśita-vratam ||5||

nirviṇṇo’timamatvena rājyāpaharaṇena ca |

jagāma sadyas tapase sa ca vaiśyo mahā-mune ||6||

sandarśanārtham ambāyā nadī-pulina-saṁsthitaḥ |

sa ca vaiśyas tapas tepe devī-sūktaṁ paraṁ japan ||7||

tau tasmin puline devyāḥ kṛtvā mūrtiṁ mahī-mayīm |

arhaṇāṁ cakratus tasyāḥ puṣpa-dhūpāgni-tarpaṇaiḥ ||8||

nirāhārau yatāhārau tan-manaskau samāhitau |

dadatus tau baliṁ caiva nija-gātrāsṛg-ukṣitam ||9||

evaṁ samārādhayatos tribhir varṣair yatātmanoḥ |

parituṣṭā jagad-dhātrī pratyakṣaṁ prāha caṇḍikā ||10||

devy uvāca—

yat prārthyate tvayā bhūpa tvayā ca kula-nandana |

mattas tat prāpyatāṁ sarvaṁ parituṣṭā dadāmi tat ||11||

mārkaṇḍeya uvāca—

tato vavre nṛpo rājyam avibhraṁśy-anya-janmani |

atra caiva nijaṁ rājyaṁ jita-śatru-balaṁ balāt ||12||

so’pi vaiśyas tato jñānaṁ vavre nirviṇṇa-mānasaḥ |

mamety aham iti prājñaḥ saṅga-vicyuti-kārakam ||13||

devy uvāca—

svalpair ahobhir nṛpate svarājyaṁ prāpsyate bhavān |

hatvā ripūn askhalitaṁ tava tatra bhaviṣyati ||14||

mṛtaś ca bhūyaḥ samprāpya janma devād vivasvataḥ |

sāvarṇiko nāma manur bhavān bhuvi bhaviṣyati ||15||

vaiśya-varya tvayā yaś ca varo’smato’bhivāñchitaḥ |

taṁ prayacchāmi saṁsiddhyai tava jñānaṁ bhaviṣyati ||16||

mārkaṇḍeya uvāca—

iti dattvā tayor devī yathābhilaṣitaṁ varam ||17||

babhūvāntarhitā sadyo bhaktyā tābhyām abhiṣṭutā |

evaṁ devyā varaṁ labdhvā surathaḥ kṣatriya-rṣabhaḥ |

sūryāj janma samāsādya sāvarṇir bhavitā manuḥ ||18||

sāvarṇir bhavitā manuḥ klīṁ om ||

iti śrī-mārkaṇḍeya-purāṇe sāvarṇike manvantare devī-māhātmye

suratha-vaiśyayor vara-pradānaṁ nāma

trayodaśo’dhyāyaḥ

||13||

śrī-saptaśatī-devī-māhātmyaṁ samāptam

oṁ tat sat oṁ

||

-o)0(o-

### || atha aparādha-kṣamāpaṇa-stotram ||

oṁ

aparādha-śataṁ kṛtvā jagad-ambeti coccaret |

yāṁ gatiṁ sam avāpnoti na tāṁ brahmādayaḥ surāḥ ||1||

sāparādho’smi śaraṇaṁ prāptas tvāṁ jagad-ambike |

idānīm anukampyo’haṁ yathecchasi tathā kuru ||2||

ajñānād vismṛter bhrāntyā yan nyūnam adhikaṁ kṛtam |

tat sarvaṁ kṣamyatāṁ devi prasīda parameśvari ||3||

kāmeśvari jagan-mātaḥ sac-cid-ānanda-vigrahe |

gṛhāṇārcām imāṁ prītyā prasīda parameśvari ||4||

sarva-rūpa-mayī devī sarvaṁ devī-mayaṁ jagat |

ato’haṁ viśva-rūpāṁ tvāṁ namāmi parameśvarīm ||5||

yad akṣaraṁ paribhraṣṭaṁ mātrā-hīnaṁ ca yad bhavet |

pūrṇaṁ bhavatu tat sarvaṁ tvat-prasādān maheśvari ||6||

yad atra pāṭhe jagad-ambike mayā

visarga-bindv-akṣara-hīnam īritam |

tad astu sampūrṇatamaṁ prasādataḥ

saṅkalpa-siddhiś ca sadaiva jāyatām ||7||

yan-mātrā-bindu-bindu-dvitaya-pada-pada-dvandva-varṇādi-hīnaṁ

bhaktyābhaktyānupūrvaṁ prasabha-kṛti-vaśāt vyaktam avyaktam amba |

mohād ajñānato vā paṭhitam apaṭhitaṁ sāmprataṁ te stave’smin

tat sarvaṁ sāṅgam āstāṁ bhagavati varade tvat-prasādāt prasīda ||8||

prasīda bhagavaty amba prasīda bhakta-vatsale |

prasādaṁ kuru me devi durge devi namo’stu te ||9||

### || iti aparādha-kṣamāpaṇa-stotraṁ samāptam ||

-o)0(o-

### || atha devī-sūktam ||

oṁ

ahaṁ rudrebhir vasubhiś carāmy aham

ādityair uta viśvadevaiḥ |

ahaṁ mitrā-varuṇobhā bibharmy aham

indrāgnī aham aśvinobhā ||1||

ahaṁ somamāhanasaṁ bibharmy ahaṁ

tvaṣṭāram uta pūṣaṇaṁ bhagam |

ahaṁ dadhāmi draviṇaṁ haviṣmate

suprāvye yajamānāya sunvate ||2||

ahaṁ rāṣṭrī saṅgamanī vasūnāṁ

cikituṣī prathamā yajñiyānām |

tāṁ mā devā vyadadhuḥ purutrā

bhūri sthātrāṁ bhūry āveśayantīm ||3||

mayā so annam atti yo vipaśyati

yaḥ prāṇiti ya īṁ śṛṇoty uktam |

amantavo māṁ ta upakṣiyanti

śrudhi śruta śraddhivaṁ te vadāmi ||4||

aham eva svayam idaṁ vadāmi juṣṭaṁ

devebhir uta mānuṣebhiḥ |

yaṁ kāmaye taṁ tam ugraṁ kṛṇomi

taṁ brahmāṇaṁ tam ṛṣiṁ taṁ sumedhām ||5||

ahaṁ rudrāya dhanurā tanomi

brahma-dviṣe śarave hantavā u |

ahaṁ janāya samadaṁ kṛṇomy ahaṁ

dyāvāpṛthivī ā viveśa ||6||

ahaṁ suve pitaram asya mūrdhan

mama yonir apsv antaḥ samudre |

tato vi tiṣṭe bhuvanānu viśvo-

tāmūṁ dyāṁ varṣmaṇopa spṛśāmi ||7||

aham eva vāta iva pra vāmyā-

rabhamāṇā bhuvanāni viśvā |

paro divā para enā pṛthivyai-

tāvatī mahinā saṁ babhūva ||8||

|| iti ṛg-vedoktaṁ (10.125) devī-sūktaṁ samāptam ||

|| oṁ tat sat oṁ ||

-o)0(o-